Karl May e 1907\nKarl Friedrich May (Hohenstein-Ernstthal (Rouantelezh Saks), 25 a viz C'hwevrer 1842 – Radebeul (Saks, Impalaeriezh alaman), 30 a viz Meurzh 1912) a oa ur skrivagner alaman, brudet e skridoù, enno istorioù a c'hoarvez e broioù pell alies. Betek an deiz hiziv ez eo unan eus ar skrivagnerien alaman a vez lennet ar muiañ. Kalz eus an tudennoù krouet gantañ evit e levrioù, evel Winnetou, Old Shatterhand pe Kara Ben Nemsi, zo anavezet gant an Alamaned c'hoazh, hag a-renk e vez lakaet gant Jules Verne hag an Italian Emilio Salgari.\nKontañ a ra en e levrioù troioù-kaer a c'hoarvez er Far West, hag ivez er Reter-Pellañ, er Reter-Nesañ, e Sina, e Suamerika hag evel-just en Alamagn. Skrivet en deus ivez barzhonegoù ha pezhioù sonerezh - hag ur soner barrek e oa ivez, gant meur a venveg.\nKalz eus e oberennoù o deus talvezet da sevel filmoù, pezhioù-c'hoari, abadennoù radio, bannoù-treset. Gant e faltazi divent e oa barrek da empentiñ al lec'hioù pell deskrivet gantañ en e levrioù, hep mont di. N'eo nemet pa voe kozh ma krogas da veajiñ. Mont a reas da Norzhamerika e 1908, ha bras e kavas ar c'hemm etre ar pezh a welas hag ar pezh en doa empentet en e levrioù. E dibenn e vuhez e paouezas May da gontañ troioù-kaer hag en em lakaat a reas da skrivañ romantoù gant danvez relijiel ha peoc'hgarour.\nAnvet eo bet an asteroidenn 15728 Karlmay en enor dezhañ.\n↑ 15728 Karlmay (1990 TG11) - Jet Propulsion Laboratory - Small-Body Database\nKarl May Gesellschat (de) (ca) (cs) (da) (en) (eo) (es) (fr) (hu) (nl) (sk) (sv)\nSkridoù Karl May e Wikisource (de)


Ne vez gwelet an Nutri-Score ken war 5% deus ar produioù © Radio France - Katell Uguen\nPenaos gouzout petra 'zo 'barzh ar boued a brenomp ?\nDaou vloaz 'zo eo bet staliet Nutri-Score, un doare tikedenniñ simplaet, deomp da c'houzout aesoc'h petra 'vez 'barzh ar produioù a brener er stalioù bras. Goulenn a ra an aozadur UFC Que Choisir evit ma vo ret an Nutri-Score en Europa a-bezh rak evit poent n'eo staliet ken war bemp dregant deus ar produioù. Ma vefe lakaaet an tikedennoù-se war-wel' na brenfe ket ar gerent boued industriel evit o vugale hervez Que Choisir. Gant ar memes soñj emañ Sterenn ar Gall, dietetisianez.


V for Vendetta zo ur rummad bannoù-treset savet etre 1989 ha 1990. Skrivet eo bet ar senario gant Alan Moore hag an tresadennoù gant David Lloyd (ha Tony Weare en deus skeudennaouet ul lodenn eus ar pennadoù Valérie, Vakañsoù ha Vincent). Lakaet eo bet e galleg gant Jacques Collin. Lakaet eo bet da film, gant an hevelep titl, e 2006.\n3 Levrennoù e galleg\nEr bloavezhioù 1980 e tarzh ur brezel bed nevez ; Europa, Afrika hag ar Stadoù-Unanet zo pulluc'het gant bombezennoù atomek. N'eo ket tizhet Breizh-Veur gant ar bombezadegoù met eilpennet gant ar reuz, an dizurzhioù hag an dour-beuz degaset gant ar c'hemmoù en hinad. Goude an apokalips, ur strollad faskour a gemer ar galloud er gevredigezh saoz hag e klask sevel ar vro en-dro diouzh e soñj goude bezañ kaset da benn un naetadur etnek, politikel ha sokial didruez.\nE 1997, dres d'ar mare ma soñj da bennoù ar strollad faskour ez int mestr war ar vro, e krog un anarkour da stourm evit diskar holl arouezioù ar galloud. An anarkour-se a laka ober V anezhañ en deus ur maskl eus Guy Fawkes, an ezel brudetañ eus "Irienn ar poultr". E-pad e daol-kur kentañ (lakaat kambroù ar parlamant da darzhañ) e savete Evey, ur plac'h yaouank 16 vloaz hag a oa e riskl da vezañ gwallet ha lazhet gant mevelien ar galloud evit bezañ gwerzhet he c'horf.\nAlies e teu en-dro temoù an enepfaskouriezh, an enebiezh ouzh an energiezh nukleel, spi ur gevredigezh peurvat, an anarkouriezh, abeg a vez kavet er gevredigezh. Diskouezet e vez ar gwikefreoù aotrouniek, an diwallerezh dre gamera, embregadenn ar mediaoù, beli ar Stad, sentidigezh ar geodediz, ar fed ma vez gwerzhet tud zo, distruj an dud hag ar ouiziegezh, embregadenn ar gouarnamantoù a-drugarez d'an aon.\nLevrennoù e gallegAozañ\nlevrenn 1 : Visages (1989)\nlevrenn 2 : Vérités (1989)\nlevrenn 3 : La Valse du vice (1989)\nlevrenn 4 : Valérie (1989)\nlevrenn 5 : Voyages (1989)\nlevrenn 6 : Victoria (1990)\nDelcourt (Dastumad Contrebande) embannadur klok (1999) ISBN 2-84055-263-9\nDC Comics Vertigo éditions Reissue (1995) ISBN 0-930289-52-8\nZenda : levrennoù 1 da 6 (kentañ embannadur al levrennoù 1 à 6).\nV for Vendetta e lec'hienn DC Comics\nV for Vendetta: Comic vs. Film e lec'hienn comics.ign\nAdtapet diwar « https://br.wikipedia.org/w/index.php?title=V_for_Vendetta&oldid=1748354 »\nDernière modification le 15 Mae 2017, à 10:23\nKemmoù diwezhañ degaset d'ar bajenn-mañ d'an 15 Mae 2017, da 10:23.


Neville Longbottom zo unan eus skolajidi Hogwarts e romantoù Harry Potter, skrivet J. K. Rowling. Ar skrivagner a ra anv anezhañ evit ar wezh kentañ e Harry Potter ha maen ar furien, er rannbennad VI.\nNeville Longbottom (Neville Longdubas e galleg) zo bet ganet d'an 30 a viz Gouere 1980. Deiz koshoc'h evit Harry eo eta. Mab daou sorser bras eo : Frank hag Alice Longbottom, Aurored anavezet ha deut-mat gant an holl hag a oa izili eus kentañ Urzh ar Feniks. Met bourreviet int bet gant an debrerien marv kement ha ken bihan m'o deus kollet o fenn.\nNeville Londubat e L'Encyclopédie Harry Potter\nAdtapet diwar « https://br.wikipedia.org/w/index.php?title=Neville_Longbottom&oldid=1479620 »\nKemmoù diwezhañ degaset d'ar bajenn-mañ d'an 4 Ebr 2013, da 22:12.


Maxime Etuin a oa gwall gortozet e Kemper © Radio France - Annaig Haute\nDiffusion du mercredi 9 octobre 2019 Durée : 7min\nEr c'heleier emberr e reomp anv deus seizi an empenn. Met sport a reomp ivez o vont war velo da wel' c'hoarierien an Oriant hag a oa e Kemper hiziv !\nDevezh etrevroadel seizi an empenn a oa dalc'het hiziv\nSeizi an empenn pe paralysie cérébrale. Un abadenn war an tem-se a zo bet dalc'het en Océanopolis e Brest, gant medisined arbennik, klañvidi hag o familhoù. An drouk-se a sko 20 bugel bep bloaz e Penn ar Bed ha kant mil pemp warn ugent e Frañs. Displegañ ar c'hleñved, bodañ an dud. Displegadennoù gant Bernez Kerdraon, kenaozer an degouez, nammet eñ e-unan.\nE peseurt stad emañ an hentoù belo ?\nA-raok votiñ evit an dilennadegoù-kêr prestik eo galvet tud o varc'h-houarn, da embann o soñj diwar-benn stad hentoù belo o c'hêr. Dezho da respont d'ur goulennaoueg en-linenn : barometr hentoù belo ar c'hêrioù. Evit an eil kwech e vez dalc'het ar sontadeg-se. Gant ar pal lakaat war-wel petra za mat ha petra 'zo da welaat. Mikael n'eus divizet mont da labourat en doare-se. Talvoudus eo seurt goulennaoueg hervezañ.\nAn FCL e Kemper\nSport bremañ ha kantadoù a arvesterien a oa bodet e stad melldroad Penwilerzh e Kemper bremaik. Skipailh An Oriant a oa o c'hourdronniñ e bro Gerne. Un abadenn bet aozet evit brudañ an FCL e Penn ar Bed. Kalz a vugale, bep a vanniel orañjez ganto a oa birvilh enno. Emgav gant tad-kozh ar c'hoarier Maxime Etuin.\nKazetennerezed France Bleu Breizh Izel a zo bet bammet gant Merlux, maskotenn an FCL © Radio France - Annaig Haute


Pajenn:Catechis, 1817.djvu/24 - Wikimammenn\nse : quement-se eo Doue. Mar santomp ur boan benac, souden e c’helvomp Doue d’hon sicour ; hac an impi en hevelep occasion er groa eveldomp. Quement tra eta a santomp en hon interieur ; a lavar dimp e so un Doue.\nMar dougàn ma reflexiono er maëz a c’hanon, ha mar gràn usaich eus ma ræson, quement tra a velàn a lavar din e heus un Doue.\nPa gonsideràn ar bed bras-màn, e ornamant, e regularite, e astro, ho reglamant, ho ment, ho sclærigen, al loar, an eaul pere en em discoe hac en em guz en termen merquet ; an nevez amser, an naon, ar gouàn, hac an oll saisonio quen reglet ; an douar, ar mor hac an oll anevalet, ar gonstitution admirabl, non pas epquen a gorf an den, mæs c’hoas a hini ur prenv douar, e c’halvàn a boez ma fen an ourgouillus philo-sophet da dont da explica din petra eo an treo a velan, ha piou en deus ho formet. Moez an natur antier, muyoc’h eloquant evit an oll savantet, a lavar din penaus n’en deus nemet ur furnez infinit capabl a guement-se, hac ar furnez se eo Doue. Cœli enarrant gloriam Dei. Env, douar, mor, lapoucet pere a ninch dre an aer, pesquet pere a neuvi dre a mor, anevalet pere a guers pe a russ voar an douar ; guez, plant, saisonnio, deiz, noz, comset, respontet din. Ho clevet a ràn o lavaret en ur voez : Bezàn e so un Doue, bezàn e so un Doue ; èn en deus hon c’hrouet hac hon gouvern. Totius mundi una vox : Deus est.\nDigoromp eta hon daoulagat. Ar guel eus ar bed-màn a so ul levr en peini ar re muyàn ignorant a ell lenn. Scrivet eo ennàn penaus e heus un Doue. An hini ne c’houlen quet selaou\nAdtapet diwar « https://br.wikisource.org/w/index.php?title=Pajenn:Catechis,_1817.djvu/24&oldid=117851 »\nKemmoù diwezhañ degaset d'ar bajenn-mañ d'an 2 Eos 2018, da 17:28.


C'hoari video avantur\nRex Nebular and the Cosmic Gender Bender (brezhoneg: Rex Nebular hag ar c'hemmer reizh) zo ur c'hoari video avantur doare point-and-click sevenet hag embannet gant MicroProse e miz Du 1992. Ar c'hoari video a oa bet ar c'hentañ hini doare romant avantur savet gant MicroProse. Sevent e oa bet en ur implij ar c'heflusker savet gant MicroProse oc'h implij grafikoù 256-liv.\nTommo en deus bet adprenet gwirioù ar c'hoari hag a embann anezhañ dre stumm niverennel dre e lec'hienn Retroism abaoe 2015.\nTem ar c'hori a zo ar fent oc'h ober goap kement hag ar macho evit na ra eus ar feministed.\nAr c'hoari a zo rannet e tri live diaester. Seul uheloc'h an diaester seul vuioc'h a mildammoù d'ober ha seul vuioc'h a marvioù a vo evit ar c'hoarier. Ar bountoun kleiz d'al logodenn a servij da choaz dibarzhioù pe evit seveniñ obererezhioù padal ar bountoun dehoù a servij da sellet ouzh munudoù al live. Lod obererezhioù a zo sevenet o-unan evel azezañ war ur gador ur wech pouezet war ar bountoun logodenn kleiz. Evit tremen eus ur sal d'unan all poenter al logodenn a dro d'un ikon 'GO' evit diskouez na pelec'h e c'hell ar c'hoarier beajiñ. Evit tremen eus ul lec'h d'unan all an haroz, Rex, a c'hello implij ivez un dezougen ma vez skrivet ar c'hod-kuzh mat.\nRex Nebular, ur macho daonet, a zo bet kefridiet gant ar c'horonal Stone evit adkavout ur pod. Stone a bromet da Rex 75,000 galactars en eskemm d'ar pod. Rex a-sav a-du hag a lorc'h gant e lestr-egor war-zu ar blanedenn lec'h ma vefe ar pod prizius.\nErruet war al lerc'h e wel n'eus ket mui eus ar blanedenn met hervez e lestr ez eus eus ul loar nepell. Al loar na vez ket gwelet gant an daoulagad denel.\nA-raok ma vefe tu dezhañ klask muioc'h a-zivout al loar, ul lestr-egor brezel a erru a-dreñv d'e hini hag a denn warnañ. Lestr-egor Rex a zo damm zistrujet ha rediet e vez da vont war-zu al loar. Kouezhañ a ra e lestr-egor war ur blanedenn iskis, anneziet gant maouezed nemetken. Klask a raio neuze ar pod hag un doare da skampañ kuit eus al loar ha distreiñ d'ar gêr.\nTudennoù ar c'hoari[kemmañ | kemmañ ar vammenn]\nRex Nebular: A soñj dezhañ bezañ prof Doue evit ar merc'hed. Blenier ha kabiten al lestr-egor, the Slippery Pig (ar pemoc'h riklus).\nKoronal Stone: N'eo ket displeget biken perak ez eo dedennet gant ar pod, met Rex n'eo ket dedennet tamm ebet gant ar perak. Prest eo ar c'horonal da reiñ 75,000 galactar a-enep ar pod.\nBud: Un alien tev ha bras. E lestr-egor a zo aet d'an traoñ war ar blanedenn ha bremañ ez eo dalc'het prizoniad gant ar vaouezed a annez eno.\nHerman Spiltmelk: Ar paotr nemetañ a zo bev c'hoazh war ar blanedenn.\nMajor Karg: Kabiten ul lestr-egor milourel ramzel tro-dro ar blanedenn.\nRox: Doare Rex troet da maouez. Rex a-dro da Rox ur wech bet er mekanik Gender Bender hag evit ul lajad amzer verr a vez ur vaouez.\nDr. Slache: Ur vedisinerezh drouk a gemer plijadur da jahinañ Rex ur wech prizoniet war ar blanedenn.\nAdtapet diwar « https://br.wikipedia.org/w/index.php?title=Rex_Nebular_and_the_Cosmic_Gender_Bender&oldid=1755353 »\nC'hoarioù video 1992\nC'hoarioù video point-and-click\nKemmoù diwezhañ degaset d'ar bajenn-mañ d'an 18 Gou 2017, da 21:47.


Diforc'hioù etre adstummoù "Hermann Hesse" - Wikipedia\nDiforc'hioù etre adstummoù "Hermann Hesse"\nHermann Hesse (kemmañ)\nStumm eus an 6 C'hwe 2019 da 11:16\n60 okted ouzhpennet , 1 bloaz zo\nStumm eus an 6 C'hwe 2019 da 10:21 (kemmañ)\nStumm eus an 6 C'hwe 2019 da 11:16 (kemmañ) (dizober)\n« ''E [[Calw]] (ForestKoad Du, [[WurtembergRouantelezh Württemberg]]) on bet ganet d’an 2 a viz Gouere []. Va zad, anezhañ un Balt-Alaman, a oa Estonian a orin; merc’h ur Swabiad hag ur Suisad galleger e oa ma mamm. Tad va zad a oa medisin, mamm va zad a oa misionerez hahag hollc’houizek war sevenadur [[India]]. Va zad a zo bet misioner en [[Bro-India|India]] e-pad ur prantad berr, ha mava mamm a dremenas un nebeud bloavezhioù e [[Bro-[[India]] war labour misionerez ivez.'' »\nDre lenn bommoù tennet eus eñvorennoù e vuhez e teu anat ar pezh a gasas Hermann Hesse da vezañ ur skrivagner dibar : un identelezh liesseurt ha liessyezh, a viro outañ da zifenn ur vroadelezh pe un ideologiezh vroadelour, pouez ar relijion hag ar speredelezh mui levezon [[India]], ur vro ma reas ur veaj enni e [] hag awen e romant ''Siddartha''.\nMisioner protestant eo tad Hermann Hesse, ha krediñ a ra e dud e vo mab e dad. Lakaet e vez da studiañ ar feizoniezh e kloerdi Maulbronn e []. N’eo ket ur skoliad fall, met poan en deus gouzañv reolennoù ar skol hag an deskadurezh relijiel « ''a glask sujediñ ha dismantrañ personelezh an hiniennoù'' ». Bezañ barzh, setu e c’hoant don adalek an oad a zaouzek vloaz.\nSkarzhet eo eus ar skol ar bloaz warlercwar-lerc'h avat, ha divizout gantañ treiñ kein ouzh ar vuhez relijiel evit gounit e damm bara en ur stal vekanikerezh da gentañ.\nE [[Tübingen]] hag e [[Basel]] e labour adalek ar 17 a viz Here [] er stal levrioù ha traoù-kozh Heckenhauer. An darn vrasañ eus al levrioù e gwerzh zo gouestlet d’an doueoniezh, d’ar prederouriezh ha d’ar gwir, peadra da binvidikaat e ouiziegezh ha leuniañ an amzervezh ma chom e-unan. Rak n’en deus ket kalz a zarempredoù gant ar gevredigezh.\nLenn a ra kalz eta, oberennoù theologiel koulz ha re skrivagnerien veur al lennegezh alaman ([[Goethe]], [[Lessing]], [[Friedrich von Schiller|Schiller]]) mui kontadennoù [[mojennerezh]] [[Bro-C’hresiaC’hres]]. Lakaat a ra da embann ar varzhoneg ''Madonna'' en ur gelaouenn a [[Vienna]] e [].\nKrog eo da skrivañ barzhonegoù. Un dastumadenn vihan zo embannet evit ar wech kentañ e e-kreiz an diskar-amzer [] dindan an anv ''Romantische Lieder'' [Kanaouennoù romantel], hag e-pad an hañv [] ur stobad barzhonegoù e komzoù-plaen gant an titl ''Eine Stunde hinter Mitternacht'' [Un eurvezh a-raok hanternoz]. Ur c’holl arc’hant eo avat evit an embanner eus [[Leipzig]], Eugen Diederichs. E-korf daou n’eus bet gwerzhet nemet 54 skouerenn diwar 600 eus ar ''Romantische Lieder'', ha dousig-tre e vez prenet 600 skouerenn an eil oberenn gant an dud. Ne gav ket abeg evit fallgaloniñ koulskoude, kentrec’het m’eo gant talvoudegezh ar skridoù hag ar c’hoant reiñ lañs d’ar aozour yaouank.\nDont a ra da vezañ eil-embanner an ''Deutsche Interniertenzeitung'' [Kelc’hgelaouenn an alamaned toullbac’het 1916-1917], embanner ar ''Sonntagsbote für die deutschen Kriegsgefangenen'' [Kelaouenn sizhunieg ar brizonidi-brezel alaman] etre [] ha [], hag e karg eus ''Levraoueg prizonidi-brezel alaman'' .\nD’an 3 a viz Du [] ec’h embann er gazetenn ‘’Neue Zürcher Zeitung’’ ur pennad anvet ''O Freunde, nicht diese Töne'' [O Breudeur, paouezomp gant hor c’hlemmoù !], gwerzenn gentañ ''[[KannenKanenn d’al Levenez]]'' gant [[Friedrich von Schiller|Schiller]], ur galv davet an intelektualed alaman evit mirout oute da gemer perzh e tabutoù broadelour ar marvezhmarevezh. Dic’hortoz eo an disoc’h avat : taget eo kriz gant ar c’hazetennoù alaman, mignoned kozh oa pellaatbella dioutañ hagha edegemer a tegemerra lizhiri-gourdrouz zoken. Kalonekaet eo memestra gant e gamalad [[Theodor Heuss]], ha gant ar skrivagner gall [[Romain Rolland]], pa ra ur weladenn dezhañ e miz Eost [].\n(Da vezañ kendalc'het emberr)\n== Oberoù ==\n*1900 – Hinterlassene Schriften und Gedichte von Hermann Lauscher [Skridoù ha barzhonegoù lezet gant Hermann Lauscher]▼\n*1904 – Peter Camenzind ▼\n▲1900 – Hinterlassene Schriften und Gedichte von Hermann Lauscher [Skridoù ha barzhonegoù lezet gant Hermann Lauscher]\n*1906 – Unterm Rad (Ar rollec'h) ▼\n*1910 – Gertrud▼\n▲1904 – Peter Camenzind\n*1914 – Rosshalde\n*1915 – Knulp ▼\n▲1906 – Unterm Rad (Ar rollec'h)\n*1919 – Demian ▼\n*1919 – Zarathustras Widerkehr. Ein Wort an die deutsche Jugend [Distro Zarathoustra. Ur ger diwar-benn ar yaouankiz alaman] ▼\n▲1910 – Gertrud\n*1920 – Klingsors letzter Sommer [Hañvezh ziwezhañ e Klingsor]▼\n1914*1922 – RosshaldeSiddhartha\n*1927 – Der Steppenwolf [Bleiz ar steppoù]▼\n*1930 – Narziss und Goldmund [Narsis ha Goldmund]▼\n▲1915 – Knulp\n*1932 – Die Morgenlandfahrt [Ar veaj d'ar broioù Reter]▼\n*1943 – Das Glasperlenspiel [C’hoari ar perlezennoù gwer]▼\n▲1919 – Demian\n▲1919 – Zarathustras Widerkehr. Ein Wort an die deutsche Jugend [Distro Zarathoustra. Ur ger diwar-benn ar yaouankiz alaman]\n▲1920 – Klingsors letzter Sommer [Hañvezh ziwezhañ e Klingsor]\n▲1927 – Der Steppenwolf [Bleiz ar steppoù]\n▲1930 – Narziss und Goldmund [Narsis ha Goldmund]\n▲1932 – Die Morgenlandfahrt [Ar veaj d'ar broioù Reter]\n▲1943 – Das Glasperlenspiel [C’hoari ar perlezennoù gwer]\n== Troidigezhioù e brezhoneg ==\n* Ar Barzh (Der Dichter - 1913) (troidigezh gant Herve Gouedard) in Al Liamm Nn 332 (Mezheven 2002)▼\n* Ar gêr (Die Heimkehr - 1910) (troidigezh gant Herve Gouedard) in Al Liamm Nn 334 (Here 2002)▼\n* Ar Barzh (Der Dichter - 1913)\n▲(troidigezh gant Herve Gouedard) in Al Liamm Nn 332 (Mezheven 2002)\n* Ar gêr ( - 1910)\n▲(troidigezh gant Herve Gouedard) in Al Liamm Nn 334 (Here 2002)\nAdtapet diwar « https://br.wikipedia.org/wiki/Dibar:MobileDiff/1827798 »


Petore brezhoneg evit an dazont ? – Blog Brezhoneg Bro-Vear\n28 février 2017 Tangi Commentaires 0 Commentaire\n‘Meus aon he deus ar yezh a gelennomp gwallefedoù war ar pezh a glaskomp ober. A-hervez e vezer o saovetaat ar brezhoneg. Kavet a ra din e reomp muioc’h sin evit ne delc’homp anezhi en he sav, en gwirionez. Ha kement-se dam d’ar yezh a gasomp war-raok. Kentoc’h evit adperc’hennañ ur benveg eskemm en deus an Emsav choazet da stummañ un arouez identitaer.\nPetra d’ober evit « saovetaat ar yezh » ? Ma vefe goulennet gant emsaverien e vefe respontoù a-bep-seurt : kaout ul lennegezh, servijoù publik divyezhek, ur yezh vodern kat da gomz deus tout, teknologiezhioù nevez en brezhoneg ha me ‘oar. Traoù hag a zo ezhomm dioute evel-just. Met a-benn ar fin ne glever ket komz kement-se deus « chadenn an treuzkas ». Graet e vez evel pa vefemp tremenet d’ar bazenn war-lerc’h, evel pa ne vefe ket ken deus ar vrezhonegerien a-vihannik.\nEviton-me emañ aze an delc’h herie. Kalz a draoù a ra an Emsav evit delc’hen ar brezhoneg en e sav, met nebeud-kaer evit adsosializañ ar yezh. Koulskoude e klefe hennezh diwezhañ bezañ hom fal pennañ : adlakaat ar rummadoù d’en em veskañ dre ar brezhoneg a vez kaozeet en deiz-a-herie. Yezh ar bobl zo diouti c’hoazh. Implijet e vez kalzig em farrouz hag en Bro-Dreger dre vras, ha ‘meus aon pelloc’h evit se. Pec’hed eo distreiñ hom divskouarnioù diwar ar yezh vev-se.\nKoulskoude eo se an hini a ra an Emsav herie, hag ar skolioù brezhonek da heul. Ar pezh a vez kelennet, dre vras, eo ar yezh evel ma kleje bezañ, ha n’eo ket ar yezh evel m’emañ. Da lâret eo ur yezh standart puraet ha modernizet, o vont gant he zamm hent, pell-mat deus ar yezh kaozeet gant ar bobl. Kement ha ken bihan ma en em gaver gant div yezh dishañval-libr, diaes-kaer d’an eil reoù intent ar reoù all. Ha yezh ar skol, feiz, n’he deus alies-mat mann da welet, pe dost, gant ar pezh a vez kaozeet en-dro dezhi. Penaos lakaat hom skolidi da gaozeal gant o zud-kozh ma eo re dishañval an div yezh ? Penaos implijet ar brezhoneg er-maez deus ar skol ma ne bermeta ket ar yezh desket da doullañ kaoz gant an dud diwar-dro ?\nEfedoù en deus kement-se war kalite ar yezh. An distok etre ar rummadoù brezhonegerien nevez ha kozh zo ken bras ken emaer o koll prozodiezh ar brezhoneg. Gallet a rafer komz ivez deus an ereadurezh pe deus « spered ar yezh » o vont da heul hini ar galleg. War baouraat ec’h a ar yezh war bep tachenn, met ne vezer ket spontet nemeur dre an avani « eo gwelloc’h evit mann ebet », gouez da tud zo. Din-me ne vanka ket degemer ul laoskentez evel-se war dachenn ar yezh. Un dever hon eus, implijet ha treuzkas ur yezh ar reishañ ma c’hallomp. Ar gelennerien hag ar skolarien muioc’h evit ar reoù all c’hoazh.\nArri eo poent bras cheñch penn d’ar vazh kwida. En Korsika, Euskadi hag Okitania eo krog an dud da brederiañ da vat war an delc’h-se. Deut eo sklaer dezhe n’haller ket saovetaat « ar yezh » en ur laoskel a-gostez yezh ar bobl. Deskiñ ur yezh standard a c’hall kaout un interest, met ne soñj ket din e vanka ober dioutañ pal diwezhañ an deskiñ brezhoneg. N’eo ket nemet ur bazenn etrezek ur brezhoneg gwriziennet, ar yezh nemeti a c’hall an deskarded implijet er-maez o c’hentelioù. Ganti e adsosialisfomp ar brezhoneg, peotramant e telc’hfomp da dreiñ mein da sec’hañ evel herie.\nAn destenn-mañ n’eo ket nemet un diverrañ deus an destenn c’hallek « Voulons-nous sauver le breton? ».\nbrezhoneg ar bobl, brezhoneg standard\nAn daou dort (kontadenn) / Les deux bossus (conte)


Spes ar Wezenn - Wikimammenn\nSpes ar Wezenn\nLe Dault, 1950 (p. 161-166)\n◄ Al labous aour Spes ar Wezenn Ar priñs Ael ha roue al Lec’h-Du ►\nGwechall goz e oa eun den, e ano Kuñv. Dimezet e oa, hag e verc’h, ganet dall, a voe anvet Nora an Dallez. Paour e oa Kuñv… Bep noz ez ae da redek ar maeziou, hep aon rak ar gornandoned, na rak an teuzed, na rak ar c’horriganed a oa anezo holl c’hoaz d’an ampoent, na rak seurt.\nEun nozvez, da gala-goañv, Kuñv a yeas da c’haloupat e-giz ma oa kustum. En nozvez-se, koulskoude, eo ez ae ar c’horriganed da zañsal war eun dosenn bennak. Met Kuñv a oa dispont kaer. Laeret ganto ne vije ket peogwir n’en devoa liard ebet war e ano.\nMont a eure betek bered Kerzistum. Er vered-se e oa, d’an ampoent, eur wezenn vras, eur wezenn-ivin plantet tri c’hant vloaz a oa. Al loar a strinke bannou melen-koar war an douar. Kuñv a savas e zaoulagad da sellout outi ; met, e-lec’h paotr e vec’h-lann el loar, e welas eur mell pez den o lammat, er wezenn-ivin, eus an eil skour d’egile. Ne oa ket aonik, eur wech c’hoaz ; sevel a reas evelato e vleo war e benn hag eur c’houezenn yen a drempas anezañ, adalek chouk e gil betek seul e droad.\nAn den-se, eur spes anezañ, a reas eul lamm war an douar. Gouzout a rit, en amzer goz, pep tra (park, menez, mor, gwezenn) a veze eur spes o veva ennañ. An dud, didruez evel ma ’z int, o deus o c’haset n’ouzon dare da belec’h. siouaz ! rak krouadurien vat e vezent peurvuia, nemet pa veze graet droug d’ezo…\nHag ar spes eta a zo fri-ouz-fri gant Kuñv, met lavarout a reas :\n« Bez dinec’h, Kuñv, droug ebet ne rin d’it. Deus ganin da welout ar c’horriganed o c’hoari ar vell war dosenn an Troc’h-Yalc’h. »\nHag ar spes a dap Kuñv dre e zaouarn hag her samm war e gein : hag en hent. Digouezet en Troc’h-Yalc’h, hen laka war ar brug.\nDiou vandennad korriganed a zo eno : re C’hoezeg ha re Laz ; hag int a c’hoari avat. C’hoarzin a ra Kuñv ouz ho gwelout, c’hoarzin leiz e c’henou. A-benn ar fin, rouanez korriganed Goezeg a lavar :\n« Ha ! Spes ar Gwez, gant piou eo aet al lore ? »\n« Gant bandennad Goezeg. »\n« Gaou a leverez ! » eme rouanez Laz. « Stourm a raimp adarre hag e weli ! »\nNeuze avat ez eus c’hoari, ha c’hoari da vat, eur gwir emgann. Pennou a zo faoutet, korfou drailhet, ha poulladou-goad a red. Skuiz, emichañs, e lavar re Laz :\n« A-walc’h ! ar gounid a zo d’eoc’h ! A-benn kala-mae e stourmimp adarre. »\nHa Spes ar Gwez neuze :\n« Mat ! Paeit bremañ an den beo a zo amañ rak, ma ne vije ket deuet, n’ho pije ket gellet stourm. »\n« Gwir eo, » eme Rouanez Goezeg o rei eur yalc’had-aour da Guñv.\n« Ker brokus hag hi e vezin, » eme Rouanez Laz, o rei eur yalc’had-aour ivez da Guñv.\nHa dao ! an diou vandenn a ya d’ar gêr, pep hini d’he c’horn-bro, darn da dal eur poull da waska liñseriou, darn-all da gichen eur feunteun da griba o bleo melen…\nSpes ar Wezenn a lavar neuze :\n« Alo ! Kuñv, setu te pinvidik-mor bremañ. Petra a vank d’it c’hoaz ? »\n« Va merc’h a zo dall. Me ’garfe e welfe sklaer. »\n« N’eo ket diaes, Kuñv. Eur vodenn-spern a zo war vez da vamm. Kemer eun draen anezi, ha toull ar gor a zo e lagad da verc’h, ha raktal e welo sklaer. Na lavar grik da zen, avat, pe e vezo dall adarre. »\n« O ! ne livirin ket, neuze. »\n« Deomp ac’halen bremañ rak, peogwir emaout ganin, eo kerkoulz d’it dont da welout va zi. »\n« Memes tra, » eme Guñv.\nDigouezet er vered, e sav ar spes eur maen bras hag a zo dindan e wezenn.\n« Deus war va lerc’h, Kuñv, » emezañ.\nGant eun diri e tiskennont, eun nor a zigor, ha setu int tre. Eun niver bras a dud a zo eno, ha Kuñv a anavez meur a hini, maro en e geriadenn. Hag int d’ezañ :\n« Pegeit ’zo abaoe ma ’z out maro, Kuñv ? »\n« Maro ! Me n’oun ket maro me. »\n« Goap a fell d’it ober ouzomp : den beo ebet ne zeu amañ morse. »\n« Lez ar re-ze, Kuñv, » eme ar spes. « Maro n’out ket, sur, hag e-pad meur a vloavez e vevi c’hoaz. Deus larkoc’h. »\nPelloc’h, setu eur gambr kaer. War eun tron, eur vaouez a zo azezet.\n« Sell, » eme Guñv, « Rouanez Goezeg eo. »\n« Ya, » eme ar spes, « ar rouanez a vez trec’h a vez gwreg d’in… Alo ! poent eo d’it mont d’ar gêr. Dal amañ eur pod bihan. P’ az pezo ezomm boued, sko tri daol war ar golo en eur lavarout : Mezur hag evaj ha, kerkent, e vezo dirazout bevañs ha boeson. Arabat d’it na rei na presta da bod da zen ebet : ne rofe seurt da c’houde… Dal ar c’houitell—mañ ivez : p’ az pezo ezomm skoazell, c’houez enni, ha sikouret e vezi. Na ro anezi da zen kennebeut. »\nHag ar spes a gas Kuñv war an hent.\n« Kenavo, Kuñv. Bez mut war ar pez ac’h eus gwelet en noz-mañ. »\n« Hag e vezin, hag ho trugarekaat. »\nHa Kuñv d’ar gêr.\nP’ az eo digouezet Kuñv en e di, e wreg a c’houlenn outañ :\n« Pelec’h out bet en noz-mañ ? »\n« N’em eus ket kollet va amzer, e c’hellez kredi. »\nHag heñ ha lakaat e bod bihan war an daol, skei tri daol warnezañ en eur lavarout : Mezur hag evaj. Ha raktal, setu boued ha boeson n’eus forz pegement.\nDibri a ra, hag e wreg ha Nora vihan ivez. Debret leiz o c’hof ganto, Kuñv a laka ar golo war ar pod, ha mat pell ’zo.\n« Ha neuze, » emezañ d’e wreg, « Nora ne vezo ket dall e-pad pell ken. Mont a ran da gerc’hat al louzou. Ne dalv ket d’it klask kompren petra eo, rak ne livirin grik. »\n« Te a zo oc’h ober goap. Parea Nora hag hi ganet dall ? »\n« Gwelout a ri. »\nHag heñ da glask eun draen war bod-spern bez e vamm. Toulla a ra ar gor, ha Nora a lavar : « Me ’wel sklaer. »\nLaouen eo ar vamm, na petra ’ta ? Hag e stard he fried war he c’halon…\nAr vrud a yeas buan en devoa kavet Kuñv teñzoriou, hag en devoa kement a gare. Me savas avi outañ e-touez an dud, hag ar re-mañ raktal a lavaras laza anezañ. Dre chañs evit Kuñv, e vreur-kaer a glevas kement-se hag her c’hontas d’ezañ.\n« Lez-int ! » eme Guñv.\nHa Kuñv ha c’houeza en e c’houitell, hag e klevas e pleg e skouarn :\n« Kae er-maez, kemer eus ar geot a zo ouz troad ar voger en da liorz. Debr anezo, ha ro ivez d’az pried ha d’az merc’h, hag e savo nerz ennoc’h ho-tri. Ker bras nerz ho pezo ha nerz kement a zen hag a vlevenn a zo war ho pennou. Gant an horz a zo en da di, e c’helli laza kement den a zo er barrez. »\nAntronoz-vintin, gwazed ha merc’hed ar geriadenn a oa e-tal ti Kuñv, cholori ha jabadao ganto.\n« Deus er-maez, Kuñv, pe e lakaimp an tan en da lochenn, hag e vezo rostet da benn-adreñv d’it ! »\nKuñv a yeas betek an treuzou.\n« It alese, » emezañ. « N’em eus graet droug ebet d’eoc’h na gaou ouzoc’h morse. Perak eta hoc’h eus kas ouzin ? »\n« Ar maro d’it ! D’ar groug ! mevel an teuzed ! »\n« Mat, » eme Guñv. « It alese, eur wech c’hoaz, pe e savo keuz diwezat ganeoc’h ! »\nAn dud a dostaas muioc’h-mui ouz e di. Heñ a dapas e horz neuze, e wreg eun troad-balaenn, e verc’h ar vaz-ribot, ha dao war an dud. Ha me a lavar d’eoc’h e teuas tomm d’o ler, ha mac’hagnet a-zevri e voent holl.\nDiwar an deiz-se e rojont peoc’h da Guñv.\nMet, siouaz d’ezañ ! perak en devoa eur wreg ? pe gentoc’h, perak he devoa e wreg eun teod eun tammig re-hir ? Houmañ a lavaras d’eur vaouez-all e oa eur pod bihan en he zi, e roe he fried tri daol warnezañ, hag e teue boued hag evaj er-maez anezañ. Ar vaouez-se a gontas an dra-ze d’unan-all, hag houmañ d’unan-all c’hoaz. Hogen,\nDa dri den, eun dra nep a lavar,\nDizale brao an holl her goar.\nHa mestr Kuñv ne zaleas ket da c’houzout kement-se ivez. Dont a eure d’e gavout :\n« Me am eus klevet, » emezañ, « e kavez boued hag evaj, n’eus forz pegement, en eur pod bihan. Diskouez anezañ d’in. »\nHa ret eo da Guñv senti.\nHag e vestr :\n« Traou mat a zeu d’it alese ? Tenn da welout. »\nHa Kuñv a ro tri daol en eur lavarout : « Mezur hag evaj, » ha kerkent, setu kig ha gwin a bep seurt war eun douzier war an daol.\n« Mat sur, » eme ar mestr. « Just avat, warc’hoaz e teu tri aotrou bras du-mañ da lein ha n’em eus ket eur c’hriñsenn da rei d’ezo. Met te a ray va stal : deus du-mañ gant da bod, ha peadra am bezo. »\nPlega a rankas Kuñv, ha mont a eure. Ar pod a zo war an daol, tri daol war ar golo. « Mezur hag evaj, » eme Guñv. Ar pod a chom serret.\n« Traou d’eomp ! » eme ar mestr.\nMet ne zeu netra anezañ.\n« Petra ? mec’hieg a zo ac’hanout ! Digas a ri bevañs ? »\n« Kaer am eus, ne c’hellan ket. »\n« Me a ya da c’houlenn. »\nHag e c’houez en e c’houitell. Ha mouez ar spes a zistag fraez ha sklaer :\n« Kuñv, lavaret em boa d’it na rei na presta da bod. Aet out a-eneb va gourc’hemenn, ha setu ma ne dalvezo an traou da netra d’it ken ! »\n« Ac’han ! » eme ar mestr. « Kae er-maez ! »\nHag e ro eun taol-troad d’ezañ e-lec’h ma vez roet ar seurt taoliou-se peurvuia.\nHa Kuñv d’ar gêr. Gwelout a ra Nora.\n« Den ebet, avat ! » emezañ, « ne ouezo penaos am eus pareet daoulagad va merc’h. Va gouzoug a vezo troc’het ouzin kentoc’h. »\nHag heñ d’an ti : an diou yalc’h en devoa bet e Troc’h-Yalc’h a zo nijet kuit.\nHa setu heñ ker paour ha diagent.\nMar karje beza chomet hep lavarout grik da zen, e vije bet pinvidik atao, ha padal n’en deus seurt muioc’h eget Job war e vern-teil.\nKement-se en deus desket d’ezañ, hag a zesko d’eomp, marteze, mirout ar sekredou.\nAdtapet diwar « https://br.wikisource.org/w/index.php?title=Spes_ar_Wezenn&oldid=149612 »\nDernière modification le 6 C'hwe 2019, à 14:29


Verb amakuzativel - Wikipedia\nEr yezhoniezh e vez implijet an termen verb amakuzativel evit komz eus ur verb amdranzitivel pa vez disheñvel ar rener yezhadurel diouzh ar graer yezhadurel, da lâret eo n'eo ket rener ar verk kiriek d'an ober displeget gant ar verb.\nDiforc'het e vez ar verboù amakuzativel diouzh un tu hag ar verboù amergativel diouzh an tu all. Sklaeroc'h e teu da vezañ an diforc'h pa geñverier verboù tranzitivelamdranzitivel, da skouer:\nVerboù amergativel, d.s.: "debriñ"\n"debriñ a ran" ("me" = S)\n"debriñ ar bara a ran" ("me" = A)\nKevatel eo rener yezhadurel ar verb amdranzitivel ha graer yezhadurel ar verb tranzitivel en degouezh-mañ, d.l.e. steudet eo arc'hwel ar rener ("S") gant arc'hwel ar graer ("A").\nVerb amakuzativel, d.s.: "terriñ"\n"terriñ a ra ar werenn" ("gwerenn" = S)\n"terriñ a ran ar werenn" ("gwerenn" = O)\nAmakuzativel eo ar verb tranzitivel-amtranzitivel en degouezh-mañ pa vez implijet evel verb amdranzitivel, o klotaat rener ar verb amdranzitivel gant renadenn eeun ar verb tranzitivel, d.l.e. steudet eo arc'hwel ar rener ("S") gant arc'hwel ar renadenn eeun ("O").\nE meur a yezh romanek (d.s. galleg hag italianeg) hag ivez e yezhoù germanek 'zo (d.s. alamaneg hag izelvroeg) e tiforc'her etre verboù tranzitivel amakuzativel diouzh un tu hag amergativel diouzh an tu all hervez ar verboù skoazell implijet gante o-daou, da skouer:\namakuzativel: Je suis tombé. ("Kouezhet on/am eus graet/a ris")\namergativel: J'ai travaillé. ("Labouret am eus/Labourat am eus graet/a ris")\nAdtapet diwar « https://br.wikipedia.org/w/index.php?title=Verb_amakuzativel&oldid=1510445 »\nKemmoù diwezhañ degaset d'ar bajenn-mañ d'an 31 Mae 2013, da 18:46.


Journal de Renaud Camus, samedi 10 octobre 2020\ncréée le dimanche 11 octobre 2020, 12 h 26\nmodifiée le dimanche 11 octobre 2020, 12 h 32Plieux, samedi 10 octobre 2020, minuit. M. de Verrouarde, “mon bibliothécaire” (sic), se dit curieux des sites évoqués à la fin du ~~~~~~~ ~~~~~~~~ ~~~~~ Onze ~~~~~~ ~~~~~~~~ ~~~~~ ~~~~ ~~~~~~~~~~~ ~~’~~~~~~~~-~~~~~~~ ~~~ automne. ~~~~~ ~~’~~~~~~ mené cette semaine ~~ ~~~ ~~~~~~~~~ ~~~ ~~~~~~~, ~~~~ ~~’~~ ~~~~~~ ~~~~~~~ ~~~~~~~ ~~~~~~-~~~~~ ~~~~, ~~~ ~~~~~~ ~~~~~~-~~~~~ ~~~ ~~~~~~~ ~~~ ~~~~~~~ ~~~~, ~~~~, ~~~ ~~~~~~~~~~, ~~~~ ~~~~~~ ~~~~~~~~~~~~~ ~~~~~~~~~~~, et pas pour ~~~ ~~~~~~~~~. ~~~ ~~’~~~~~~ ~~~~~ ~~~ ~~ ~~ ~~~~ ~~~~~~~~ ~~’~~~~~~~, ~~~ ~~~~~~ ~~~~ ~~~~~ ~~~~~~~ ~~~~~~~~ ~~ ~~~~~ ~~ ~~~~~~~, ~~~ ~~~~ ~~~~~ ~~ ~~~~~~~~~~~~ ~~~~~~~~’~~~~ pour la première ~~~~~ ~~~~~~~ ~~~~~ ~~~~~~~~~~. ~~~ ~~’~~~~~~ ~~~~~~ ~~~~ ~~~~~ ~~~~~~~~~~, ~~~ ~~~~~~ ~~~ ~~~~ ~~~~ ~~ ~~~~ ~~~~~ ~~~ ~~~ ~~~~~. ~~~ ~~~~~ ~~~~ ~~~~~~ ~~~~~~ ~~~ fin du précédent ~~~~~~~~~~~, ~~’~~~~~~ ~~’~~~~ ~~~~~~~~ ~~~ ~~~~ ~~~~~ ~~~~~. ~~~ ~~~~~~~ ~~~~ ~~~~~~~~~ ~~~~~~~ ~~~~~ ~~ ~~~ ~~~~ ~~~~~~~~~~, ~~~~~ ~~~~~~~~, ~~~ ~~~~~~ ~~~~~~. ~~~ ~~~~~~~~~~~ ~~~~~~~~~~ ~~ a lancé une ~~~~~~~~~~~ ~~’~~~~~~~~~~~~~, ~~~~~ ~~~~~~ ~~~~~~~ ~~~ ~~~~~~~~~~, ~~~~ ~~~~~~~~~ ~~~~~~~~~~ ~~~ ~~~~ ~~~~~~. ~~~ ~~~~ ~~~ ~~~~~ ~~~ ~~~~~~~~, ~~~~~~~~~~~~, ~~~ ~~~~ ~~~ ~~~~~ ~~~~~~~ ~~~~~~~~~ ~~~~~~~~~~~ avoir imité son ~~~~~~~~. ~~’~~~~~~~~~~ ~~~~~~~~~~~ ~~~~~~ ~~~~~~~ ~~~~ ~~~~ ~~~~~~~, ~~~~ ~~~ ~~~~~~ ; ~~~ ~~~ ~~~~~~ ~~~~ ~~~~~ ~~~~~~ ~~~~ ~~~~~ ~~ ~~~~~~~~, ~~~~~~~ ~~~ ~~~~, ~~~~ ~~~~ ~~~~ algarade à proprement ~~~~~~~, ~~~~~ ~~~~ ~~~~~~~~~~~~~ ~~~ ~~~~~~~~~~~ enquête.\nAujourd’hui ~~~ ~~’~~ ~~ ~~~~~ ~~~ ~~~~~~~~, ~~~~~ ~~~ ~~~ ~~’~~~ ~~~~~~~ ~~~~ ~~~~~~ ~~ ~~~~~~~~~~ ~~~~~~~~~~~~~~ ~~~ ~~~~~~~~~. ~~~~~ ~~~~ tournâmes en allant ~~~~~ ~~~~~~ ~~~~~ ~~~~~, ~~ ~~’~~~~~~~~~~~~~~ ~~~~ ~~~~~~~~ ~~~~ ~~~~~~~ ~~~ ~~~~~~~~~ ~~~ ~~ ~~~~~~. ~~~ ~~~~~ ~~~~~~~~~ ~~~~ ~~~~~~~ ~~~~ ~~~ ~~~~, ~~~ ~~~~~ ~~~ ~~~~~~ combe que j’ai ~~~~~ ~~~~~~~~~~ ~~~~~ ~~~~ ~~~~~~~, ~~~~ ~~~~~~ ~~~~~~~, ~~~ ~~~~ ~~~~~ ~~~~~~~~~ ~~~~~~~~’~~~~, ~~~~~ ~~~~ ~~~~~~, ~~~ ~~~~~ ~~~~~~~~ ~~~ ~~~ ~~~~~~~~ ~~~~~~~~~, ~~~~~ ~~~ ~~~ ~~~~~~ pas que ce ~~~~~ ~~~ ~~~~~~ ~~~~~~~ ~~~~~ ~~~~~~~~~ ~~~~~ ~~~~~~~~~~ ~~~~ ~~~~~ ~~~~~~ ~~~~~~~~~ ~~~~~~~. ~~~~ ~~~~~~~~~ ~~~ ~~~~~ ~~~~~ ~~~~ ~~~~~~, ~~’~~~~~~~~~ ~~~~ ~~~~~ ~~~~~ ~~~~~~, ~~~ ~~’~~~~~~~~~ deux ou trois ~~~~~ ~~~ ~~~~~~~~~~ ~~’~~~~~ ~~~ ~~~~ ~~~~~~. ~~~~~~~~~~ ~~~~~~~~~~~~~~~~~ ~~~ ~~~~~ ~~~~~~~~ ~~~’~~~~~~~~~~, ~~~~~~~~~~, ~~~ ~~~~~ ~~~~~~~~~~~~~~, ~~~ ~~~~~ ~~~~~~~~ ~~~~~~~~~~~ ~~~ ~~~~~~. ~~~ ~~~~~ ~~~~~~~~ ~~~~ retrouver, en cette ~~~~~~~~ ~~~~~~~ ~~~ ~~~~~~, ~~~~~ ~~’~~~ ~~~~~~~~~ ~~~~~~ ~~~’~~~~~ ~~~~~~~~~ ~~~~~ ~~~ ~~~~~~, ~~~~~~ ~~~~~, ~~~ ~~~~~ ~~~~~~~~ ~~~~~~~~~ ~~~ ~~~~~~~~~~ ~~~~~~ ~~~ ~~~~ ~~~ ~~~ ~~~ poésie des jardins (~~~ ~~~~ ~~~~~~~~~~~), ~~’~~~~~~~~ ~~~~~~~~~~ ~~~ ~~~~~~~ ~~~ ~~~~~ ~~~~~ ~~~~ ~~~~~~~~ ~~~~ ~~~~ ~~~~~~, ~~~~~ ~~~~~~~~~ ~~~ ~~~~~~~~~ ~~~~ ~~~~~~~~~~ ~~~~~~~~~~~~~~, ~~. ~~~~~. ~~~, ~~~~ ~~~ rendra ma verte ~~~~~~~~~~~~~ ? ~~~~~~~ ~~~~~ ~~~~ ~~~~~~~ ~~~~~~~~. ~~~~~ ~~~ ~~~~~~~~~~~~ ~~~~ ~~~~~~ ~~~~~~ ~~~~~~, ~~~~~~ ~~~ ~~~ ~~~~~ ~~~~ ~~~~~~~ ~~~ ~~~ ~~~~~~ ~~~~ ~~ ~~~~ ~~~~~ (~~~ qui revient à ~~~~ ~~~~~ ~~~ même).\nNous ~~~~~~~ ~~~~~~~~~ ~~~~~~’~~~ ~~~~~~~ ~~~ ~~~ ~~~~~~~~ ~~ ~~~~~~~, ~~~~~ ~~ ~~~~~~~~~. ~~~ ~~~~~ ~~~~~~~ ~~~~~ ~~~~ ~~~~ ~~~~~~~ ~~~ ~~~~~~ ~~~~~~ ~~~~~~~~~~ au pied de ~~~ ~~~~~~ ~~~ ~~~~~ ~~~~~~~~~~~~~~~~, ~~~~~~ ~~’~~~~ ~~~~~~~ ~~~~~ ~~~~~~ ~~~~~~ ~~~~~~, ~~~~ ~~~ ~~~~~~~~, ~~~~~ ~~~~, ~~~~~~ ~~~~~~ ~~~ ~~~~~ ~~~ ~~~ ~~~~~~~, ~~~~~~ ~~~~ ~~~~~~~~ de s’appuyer sur ~~~~ ~~~~~~~ ~~~~~~~~~~~, ~~~~ ~~~~~~ ~~~ ~~~~~~~~ ~~~~~, ~~~ ~~~~~~~ ~~~~~~~~, ~~’~~~~~~~~~~~ ~~’~~~~~ ~~~ ~~~~~~~ ~~~ ~~~~~~~~~~~, ~~~ ~~~ ~~~~~~~~~~~~~ ~~’~~~ ~~~~~~~ ~~~~~~~~. ~~ ~~~~~ ~~’~~~~~ ~~~~~~~ des blocs énormes, ~~~~~~~~ ~~~ ~~~~~~ ~~~~~ ~~~~ ~~~~~~~~~ ~~~~ ~~~~~~~, ~~~ ~~~~ ~~~~~~~ ~~~~ ~~~~~~~ ~~~~~~~~~~ ~~~~~~~ ~~~~~~~ ~~’~~~~~~~~~ ~~~~~ ~~~~~~~ ~~~~~ ~~~ ~~~~~. « ~~~ ~~’~~~~ ~~’~~~~~~~~ ~~~~~~~~ ne te dit-il ~~~~ ~~~~~ ~~~~~~, ~~~’~~~ ~~~~~ ~~~ ~~~~~ ~~~~ ~~~~ ~~~~~~~ ~~~~~~~~~~ ~~~~~ ~~~ ~~~~~~~ ~~~ ~~~~~~~~~ ~~~~~~~ ? » (~~~~~ ~~~~~~~~~, L’Écart, ~~~ ~~~~~~~~.) (~~’~~~~ ~~~ ~~~~~~~~~~~ ~~~ ~~~~~~~~~~ cette phrase qui ~~~~~ ~~~ ~~~~~~~, ~~ ~~~~ avis.)\nIl ~~ ~~~~~~ ~~~~~ ~~’~~~~~~-~~~~~ ~~~~ ~~~~~~~~ ~~~~~~~~~~~, ~~~~~~-~~~ ~~~~~ ~~~~ ~~~~ ~~~~~ ~~ ~~~~~~~~~~~, ~~~~~ ~~~~~~, ~~~~ ~~’~~~~~~~~ ~~~~ ~~~ ~~~~~~~ reine de ce ~~~~~. ~~’~~~~ ~~~~~~~~ ~~~ ~~~~~~, ~~~ ~~~~~~~~~~, ~~~ ~~~~~~~ ~~~ ~~~~~~~~ ~~~ ~~~~~~~~, ~~~~ ~~’~~~~~~ ~~~~~ ~~~ ~~’~~~~~~~, ~~~ ~~~~~, ~~~~~~~~~ ~~~~ ~~~~~ ~~~~~~~~~~~~ ~~~~~ ~~~~ ~~~~~~~~~~~ splendeur blanche (et ~~~ silence).\nNous ~~~~~~ ~~~~ ~~~~~~~~~~ ~~~~ ~~~ ~~~~~~~ ~~~~~~~~~, ~~~ ~~’~~~~~~ ~~~~~~~~ ~~~ ~~~~~~~~~, ~~~~ ~~~~~~~~ ~~~~~~, ~~~ ~~~~~~~ ~~~~~~~~~ ~~~~ ~~~~~~~~ ~~~ ~~~~~~~~~ ~~~~~~~~~ ~~~ ~~~ deux mois par ~~~ ~~~ ~~~~~~~~ ~~~~ ~~~~~~~~~~ ~~~~ ~~~~~~~~~~~ ~~~~~~~~~~~ (~~~ ~~~~~ ~~~-~~~~~~~~, ~~~~~-~~~ ~~’~~~~~~~ ?). ~~~~~ ~~~~~ ~~~~~~ ~~~~~~~ ~~~~~ ~~~~~~~~, ~~~~~~~ ~~~~~~~~ ; ~~~ ~~~~~ ~~~~~ ~~ ~~~~~~~~~~~~~ à distance un ~~~~~ ~~~~~~~ ~~~~~~ ~~~~ ~~~ ~~~~~, ~~~ ~~~~ ~~~~~~~~ ~~~ ~~~~~~~ ~~~~~ ~~~ ~~~~ ~~~~~~ — ~~~~~ ~~’~~~~~~~~ ~~~~ ~~~~~ ~~~~~~. ~~~ ~~~~~~ ~~~~~ ~~~~, ~~~~ ~~~ hauteur : fenêtres ouvertes, ~~~~ ~~~~~~~~, ~~~~~~~~~~~. ~~~~~ ~~~~ ~~~~~~~~~ ~~~~~ ~~~~~ ~~~~~~~, ~~~~~ ~~~~ ~~~’~~~ ~~~~ ~~~~~~~ ~~~ ~~’~~ ~~~~~~~, ~~~~~ ~~~ ~~~~~~~ ~~~~~~ ~~~~~.\nvoir l’entrée du samedi 10 octobre 2020 et ses 4 images dans Le Jour ni l’Heure


Troet eo bet anvioù ar Pokemoned e brezhoneg !\nvendredi 7 décembre 2018 à 16:23 Par Tudi Crequer, France Bleu Breizh Izel\nAnavezout a rit "Watig", "Troc'hadenn", "Luc'hodenn" ? Ur brezhoneger deus bro Picardie n'eus lakaet e brezhoneg anvioù ar 151 pokemon kentañ.\nPeseurt Pokemon a zo en ho Pokédex ? - Anthony Guéchoum\n"Luc'ho-luc'ho-luc'hodenn !" Piv'ta en defe soñjet e komzfe un deiz bennak Pikachu e brezhoneg ? Pikachu, pe kentoc'h "Luc'hodenn" neuze. Dindan 10 eurvezh eo bet troet anvioù ar Pokemoned mil anavezet e brezhoneg gant Anthony Guéchoum, ur paotr o vevañ e Beauvais. N'emañ ket o vevañ e Breizh ha n'eo ket ganet zoken en hor bro zoken. "Ganet on e Picardie ha bevañ a ran eno, emezañ, met, ma zud kozh a zo o vevañ e Breizh, e-kichen Naoned."\nPetra 'vefe graet eus ar #Pokémon e #brezhoneg? #bzhg\nLes Pokémon en breton. Et ouais.\nLârit din ho soñj. pic.twitter.com/YkhhdObWJu\n— Anthony Guéchoum (@ThonyVezbe) December 5, 2018\nNa perak treiñ anvioù ar Pokemoned e brezhoneg ?\n"Deskiñ a ran brezhoneg abaoe ur bloaz ma-unan gant ul levr Assimil. Fentus em eus kavet hen ober. Treiñ an anvioù a oa ur boelladenn vat ha n'eo ket ken diaes eget treiñ ur gwir destenn" a vousc'hoarzh ar paotr yaouank a 26 bloaz. Ouzhpenn da-se e vo, 'benn ur miz, tad evit ar wech kentañ ha "talvoudus" eo dezhañ "komz brezhoneg" gant e vab.\nGall a rint neuze c'hoari gant ar Pokemoned e brezhoneg ivez ! Graet en deus e seizh gwellañ evit treiñ mat an anvioù. Setu en eus kemeret harp war an anvioù e japaneg. Bet eo da deurel ur sell war al lec'hienn Poképédia, lec'h ma vez kavet etimologiezh japaneg ar Pokemoned. Lennet en deus ivez ur pennad deus ar gazetenn Libération gant Julien Bardakof, gantañ eo e oa bet roet an anvioù e galleg d'ar Pokemoned e 1996.\nDesket en deus brezhoneg hep gouzout perak\nA-raok kregiñ gant ar pennad-komz ganeomp dre bellgomz e oa un tammig ankeniet Anthony Guéchoum. "Ar wech kentañ eo din komz e brezhoneg !" Ha dont a ra brav gantañ ! "Deskiñ a ran abaoe ur bloaz met ne ouezan ket perak em oa c'hoant deskiñ ar yezh. Ne z'eus brezhoneger ebet en ma familh abaoe 5 rummad da neubeutañ" emezañ. E kreiz pep kreiz en eus bet c'hoant deskiñ hor yezh neuze hag ober ganti.\n"Merrañ a ran ar c'hont twitter brezhonadur ha setu da gentañ em oa graet un droidigezh deus ur pokemon hepken evit ar gont-se ha setu aze em eus peurechuet al labour hag embannet gant va hini." Barrek ar paotr gant an teknologiezhioù nevez eo ouzhpenn, diorroer web eo evit an embregerezh Jollyclick. Hag ouzhpenn reiñ anvioù brezhoneg d'ar Pokemoned e vo roet ivez un anv deus ar vro d'e vab... met diwar-se n'on eus bet titouroù ebet all !


Emgann Maida - Wikipedia\nJohn Stuart, ar jeneral saoz a voe trec'h e Maida.\nEmgann Maida zo un emgann a c'hoarvezas d'ar 4 a viz Gouhere 1806, e-pad Aloubadeg Rouantelezh Naplez gant arme c'hall an impalaer Napoleone Buonaparte, e-tal kêr Maida, e Calabria (hag e proviñs Catanzaro hiriv).\nTrec'h e voe an arme saoz, anezhi 5 200 den dindan ar jeneral John Stuart, deuet da harpañ ar roue Ferdinando IV Naplez, war ar 5400 soudard gall kaset gant ar jeneral Jean-Louis Reynier. Ranket en devoa ar marichal gall André Masséna chom da ren Seziz Gaeta, ur gêr ha ne godianas nemet d'an 18 a viz Gouhere 1806.\nPoltred eus ar jeneral gall Jean-Louis Reynier, faezhet en emgann.\nDaoust d'ar faezhadenn-se e teuas a-benn ar C'hallaoued da gemer penn ar rouantelezh ha da lakaat Giuseppe Buonaparte, breur o impalaer da roue.\nE beg ar bloaz 1806 e voe aloubet Rouantelezh Naplez gant an arme c'hall an impalaer gall Napoleone Buonaparte. Trec'het e voe arme Naplez en emgann Campo Tenese d'an 9 a viz Meurzh, ma rankas ar roue Ferdinando Iañ an Div Sikilia, a gemere perzh en Trede Kenunaniezh, skampañ kuit gant e c'houarnamant da Sikilia, ma voe gwarezet gant ar morlu saoz. Neuze e voe anvet Giuseppe buonaparte, breur Napoleone da roue.\nA-benn miz Gouhere 1806 ne stourme ken ouzh ar C'hallaoued nemet Calabria ha porzh Gaeta, a voe lakaet seziz warnañ gant ar marichal gall André Maséna.\nEn em sevel a reas pobl Calabria a-enep an alouberien c'hall ha dilestrañ a reas arme John Stuart da glask tennañ gounid eus ar bec'h lakaet war ar C'hallaoued. E-lec'h harpañ difennerien ar porzh e kavas gwell ar Saozon mont da harpañ emsaverien Calabria evit mirout ouzh aloubadeg Sikilia.\nPrestik goude en em gavas an div arme tal ouzh-tal, hag emgann a voe d'ar 4 a viz Gouhere 1806. Trec'h e voe ar Saozon.\nAdtapet diwar « https://br.wikipedia.org/w/index.php?title=Emgann_Maida&oldid=1876076 »\nKemmoù diwezhañ degaset d'ar bajenn-mañ d'an 21 Mae 2020, da 12:32.


Cotton absorbent folding gauze on sales of page 2 - Quality Cotton absorbent folding gauze supplier\n100% cotton absorbent gauze folding gauze zig-zag 40's 17x15 90ccmx100m medical supplies white bleaching\n100% cotton absorbent gauze folding gauze zig-zag 40's 17x15 90ccmx100m medical supplies Packing:1 piece of 100m folding gauze put into a PE bag, about 500 pcs or more per carton or bale. Usage: medical purpose ... Read More\n100% cotton absorbent gauze folding gauze zig-zag 40's 17x15 90ccmx100yds medical supplies white bleaching\n100% cotton absorbent gauze folding gauze zig-zag 40's 17x15 90ccmx100yds medical supplies Packing:1 piece of 100m folding gauze put into a PE bag, about 500 pcs or more per carton or bale. Usage: medical ... Read More\n100% cotton absorbent gauze folding gauze zig-zag 40's 18x11 90ccmx100yds medical supplies white bleaching\n100% cotton absorbent gauze folding gauze zig-zag 40's 18x11 90ccmx100yds medical supplies Packing:1 piece of 100m folding gauze put into a PE bag, about 500 pcs or more per carton or bale. Usage: medical ... Read More\n100% cotton absorbent gauze folding gauze zig-zag 40's 18x11 90ccmx100m medical supplies white bleaching\n100% cotton absorbent gauze folding gauze zig-zag 40's 18x11 90ccmx100m medical supplies Packing:1 piece of 100m folding gauze put into a PE bag, about 500 pcs or more per carton or bale. Usage: medical purpose ... Read More\n100% cotton absorbent gauze folding gauze zig-zag 40's 20x10 90ccmx100m medical supplies white bleaching\n100% cotton absorbent gauze folding gauze zig-zag 40's 20x10 90ccmx100m medical supplies Packing:1 piece of 100m folding gauze put into a PE bag, about 500 pcs or more per carton or bale. Usage: medical purpose ... Read More\n100% cotton absorbent gauze folding gauze zig-zag 40's 20x12 90ccmx100m medical supplies white bleaching\n100% cotton absorbent gauze folding gauze zig-zag 40's 20x12 90ccmx100m medical supplies Packing:1 piece of 100m folding gauze put into a PE bag, about 500 pcs or more per carton or bale. Usage: medical purpose ... Read More\n100% cotton absorbent gauze folding gauze zig-zag 40's 20x12 90ccmx100yds medical supplies white bleaching\n100% cotton absorbent gauze folding gauze zig-zag 40's 20x12 90ccmx100yds medical supplies Packing:1 piece of 100m folding gauze put into a PE bag, about 500 pcs or more per carton or bale. Usage: medical ... Read More\n100% cotton absorbent gauze folding gauze zig-zag 40's 19x15 90ccmx100yds medical supplies white bleaching\n100% cotton absorbent gauze folding gauze zig-zag 40's 19x15 90ccmx100yds medical supplies Packing:1 piece of 100m folding gauze put into a PE bag, about 500 pcs or more per carton or bale. Usage: medical ... Read More\n100% cotton absorbent gauze folding gauze zig-zag 40's 19x15 90ccmx100m medical supplies white bleaching\n100% cotton absorbent gauze folding gauze zig-zag 40's 19x15 90ccmx100m medical supplies Packing:1 piece of 100m folding gauze put into a PE bag, about 500 pcs or more per carton or bale. Usage: medical purpose ... Read More\n100% cotton absorbent gauze folding gauze zig-zag 40's 20x16 90ccmx100m medical supplies white bleaching\n100% cotton absorbent gauze folding gauze zig-zag 40's 20x16 90ccmx100m medical supplies Packing:1 piece of 100m folding gauze put into a PE bag, about 500 pcs or more per carton or bale. Usage: medical purpose ... Read More


Pajenn:Morvan - Kenteliou hag istoriou a skuer vad evit ar Vretoned, 1889.djvu/209 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/209\nMad, p’eo guir goude kement a drubuillou, Doue a deuas da zonch dezhan euz a Job, hag a rentas dezhan kement en doa collet ha muioc’h c’hoas ; p’eo guir Job a voue perc’hen adarre d’he zouarou hag a deuas da veza ar c’hef euz eul lignez caer ha niverus ; p’eo guir e varvaz e peoc’h ha carget a vennoziou ; oh ! plijet gant Doue e teufe hon reuziou da echui ive evelse, ma velfemp justis Doue abaskeat, ar peoc’h digaset deomp en hevelep doare ma c’hello ar beleg, an den Doue, an den a urs, tremen dre ruiou kær benn ar gatoliked ep clevet cana pouil dezhan hag he c’hourdrouz euz ar maro. Setu ar pez a garfen da velet.\n« Daoust petra a vezo, gouzout a reomp en deus lavaret Doue e talc’h en he zorn an nizerez evit dispartia ar plous dioc’h ar greun mad : hag evelse e vezo guelet an dervez e pehini an dud difeiz a ra ho fouge da veva ep Doue, a vezo laket e mesk ar plous, ne ket evit beza luduet gant an tan, mes evit devi epad an eternite. Ia dont a rai an deiz-ze, ha neuze Doue a c’halvo an eneou choazet, ha reketi a ran e veac’h oll en ho zouez, evit ho lacat en he c’hrignolou, da lavaret eo evit ho c’has d’an env d’he veuli epad an eternite.\n« Goulen a ran ar genta euz an diou c’hras-ze, mes muioc’h e c’houlennan c’hoaz an eil, abalamour ma zeo suroc’h, caeroc’h, padusoc’h dre ma ro ar guir da c’hellout meuli Doue ep eana mui.\n« Ia, o va Doue, hounnez eo ar beden a ra ouzoc’h ho vikel var an douar ; troit ho sell varzu ar bobl paour-ma. C’hui oc’h eus plantet ar vinien ma, hag oc’h eus-hi trempet gant ho coad prisius. Digaset oc’h eus da Rom Sant Per ho kenta vikel ; hag ama, e Rom, eo en deus Sant Per echuet he verzerinti evit starda ar feiz en doa prezeget. Va Doue !\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/209&oldid=162187 »\nKemmoù diwezhañ degaset d'ar bajenn-mañ d'an 13 Mae 2020, da 20:16.


Sord - Wikipedia\nAr Straed Vras e 2007.\nSord Cholmcille, pe Sord hepmuiken (Swords e saozneg), zo ur gêr e reter Iwerzhon, e-kichen Dulenn. E kontelezh Fine Gall emañ, tre e-kichen aerborzh Dulenn. Ar gêr vrasañ eo e kontelezh Fine Gall abaoe ma oa bet krouet ar gontelezh-se e 1994, diwar rannañ kontelezh Dulenn.\nKontañ a reer e voe savet ar gêr gant Sant Colmcille war-dro 560. Kresket buan eo poblañs kêr er bloavezhioù diwezhañ ; e 2011 e oa 42 738 a annezidi. Dont a ra touristed di da welet ar c'hastell, savet war-dro 1200, ha feunteun sakr Colmcille, e-kichen an iliz.\nE Sord e voe graet obidoù Brian Boru war-lerc'h Emgann Cluain Tarbh (Clontarf), hag er gêr-se ivez e voe savet Gruffudd ap Cynan, a zeuas da vezañ roue Gwynedd adalek 1081.\nAdtapet diwar « https://br.wikipedia.org/w/index.php?title=Sord&oldid=1836425 »\nKemmoù diwezhañ degaset d'ar bajenn-mañ d'an 19 Mae 2019, da 09:15.


(Adkaset eus Asia (Proviñs))\nProviñs Asia en Impalaeriezh roman.\nKresk galloud ar Romaned en Azia.\nAsia, hervez an anv latin, a oa anv ur broviñs eus an impalaeriezh roman en Azia Vihanañ. Enni e oa lakaet ar proviñsoù kozh Mysia, Troad, Aeolis, Lydia, Ionia, Caria, hag an tremen dre Pisidia da Pamphylia. Un darn eus Frigia hag a oa bet roet da Mithridates V Euergetes a voe lakaet er broviñs e 116 kent JK. Lycaonia a voe lakaet ouzhpenn e 100 kent JK, hag an dachenn en dro da Cibyra a deuas e-barzh e 82 kent JK. En hanternoz dezhi edo Bithynia, er c'hreisteiz edo Lycia, hag er reter Galatia .\nAdtapet diwar « https://br.wikipedia.org/w/index.php?title=Asia&oldid=1699294 »\nKemmoù diwezhañ degaset d'ar bajenn-mañ d'an 22 Ebr 2016, da 05:51.


Buhez ar Sent/1912/Hostiou santel Faverney - Wikimammenn\nBuhez ar Sent/1912/Hostiou santel Faverney\n◄ Klaoda Hostiou santel Faverney Gouel ar Spered-Santel ►\nDa ziv heur hanter, pa deuas an tad Garnier d’an iliz, e oe strafuilhet holl o welet ar moged a oa enni. Gervel a reas d’ar red e genvreudeur hag an amezeien dostan. P’en em gavjont, o brasan mall a oe klask an ostansouer hag an hostiou santel a oa ennan. Gant ar moged hag an tân n’o gweljont ket dustu ; eur pôtrig trizek vla eo o gwelas da gentan. An tad Garnier a oa o vont da gregi enne, pa lavaras unan eus e genvreudeur d’ezan : « Ne welet ket eta ez eus aze eur mirakl ? » Hag en gwirione, an ostansouer a chome en êr hep bezan stok na stag ouz netra, el lec’h m’oa bet expozet en de ’rôk.\nAdtapet diwar « https://br.wikisource.org/w/index.php?title=Buhez_ar_Sent/1912/Hostiou_santel_Faverney&oldid=37824 »


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/93 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/93\ndezhan sevel ; hag e choumaz en he za.\n(28) Pa oe eat Jesus en ti, he ziskibien a c’houlennaz diganthan a-gostez : Perag n’hon euz-ni ket gallet kas kuit an drouk-spered-se ? (29) Hag hen a respontaz dezhe : Ar seurt drouk-sperejou-ze na hellont beza kasset kuit nemed dre ar beden ha dre ar iun.\n(30) Hag o veza eat ac’hane, e treuzjont ar Galile ; ha Jesus na fellaz ket dezhan e vije gouezet kement-man gant den. (31) Koulskoude e kelenne he ziskibien, hag e lavare dezhe : Mab an den a ia da veza livret etre daouarn an dud, hag e lakaint anezhan d’ar maro; mes goude ma vezo bet lakeat d’ar maro, e resussito an trede deiz. (32) Mes int na gomprenent ket ar gomz-se ; ha ne gredent ket goulen diganthan.\n(33) Dond a reaz goude-ze da Gapernaum, ha pa edo en ti, e c’houlennaz diganthe : Divarben petra e tisputec’h-hu etrezoc’h en hent ? (34) Mes int a dave ; rag disputet ho doa etrezhe en hent, evit gouzoud piou anezhe a vije ar brassa. (35) Hag hen, o veza azezet, a c’halvaz an daouzec hag a lavaraz dezhe : Mar fell da unan-benag beza ar c’henta, e vezo an diveza euz an holl, ha servicher an holl. (36) Hag o veza kemeret eur bugel bihan, e lekeaz anezhan en ho c’hreiz ; hag, o terc’hel anezhan etre he zivrec’h, e lavaraz dezhe ; (37) Piou-benag a receo unan euz ar vugaligou-man em hano, a receo ac’hanoun ; ha piou-benag a receo ac’hanoun, n’eo ket me eo a receo, mes an hini hen deuz va digasset.\n(38) Neuze Ian, o komz outhan, a lavaraz : Mestr, gwelet hon euz eun den ha na heul ket ac’hanomp, o kas kuit an drouk-sperejou en da hano, hag hon euz difennet outhan ober kement-se, abalamour ne heul ket ac’hanomp. (39) Mes Jesus a lavaraz : Na zifennit ket outhan ; rag n’euz den hag a ra burzudou em hano, hag a helfe kerkent drouk-komz ac’hanoun. (40) Rag an hini n’ema ket a-enep deomp, a zo evidomp. (41) Ha piou-benag a roio deoc’h da eva eur verennad dour em hano, abalamour ma’z oc’h d’ar C’hrist, e gwirionez hen lavaran deoc’h, na gollo ket he recompans ; (42) mes piou-benag a roio gwall exempl da unan euz ar re vihan-ze pere a gred enoun, gwelloc’h e vez dezhan e vez staget ouz he c’houzoug eur mean milin, hag e vez taolet er mor.\n(43) Mar gra da zorn d’id kweza er pec’hed, troc’h anezhan ;\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/93&oldid=125695 »


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Marc MacSharry) (KildareStreet.com)\nResults 1-20 of 842,012 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Marc MacSharry)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Mick Barry OR speaker:Marc MacSharry)


Pajenn:Le Gonidec - Bibl Santel pe Levr ar Skritur Sakr, eil levr.djvu/21 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/21\nenn-od, n’in̄t két bét lazet gan̄d ar c’hlézé, n’in̄t két marô er brézel.\n3. Da holl brin̄sed a zô bét tec’het kévret ; gan̄t krisder in̄t bét chadennet ; ar ré holl a zô bét kavet, a zô bét éréet kévret, pétrâ-bennâg ma oan̄t tec’het pell.\n4. Râk-sé em eûz lavaret : Pellait diouz-in ; mé a wélô gan̄t c’houervder ; n’en em likit két é poan da zic’hlac’hari ac’hanoun diwar-benn disman̄tr merc’h va fobl.\n5. Râk chétu deiz al lazérez, ha deiz ar mac’hérez, ha deiz ann daérou, a gâs ann Aotrou, Doué ann arméou e traon̄ien ar wélédigez ; hén̄ péhini a dreûz ar vûr, hag a ziskouéz hé c’hloar war ar ménez.\n6. Élam a gémer hé dron̄s, hag a aoz hé girri évid hé varc’heien ; tenna a râ hé dirennou diouc’h ar vôger.\n7. Ha da wella draon̄iennou a vézô leûn a girri, hag ar varc’héien a ziazézô hô c’hamp oud da bors.\n8. Ha tôen Juda a vézô dizôlôet, hag enn deiz-zé é wéli skiber armou tî ar c’hoajou.\n9. C’houi a wélô odéou kéar David, ha pénaoz éz eûz kalz anézhô ; ha c’houi a zastumô douréier al lenn izéla ;\n10. Nivéri a réot tiez Jéruzalem, hag é tiskarot lôd eûz hé ziez évit krévaat hé mûr.\n11. Eur poull-dour a réot étré diou vôger é-tal al lenn kôz ; ha na zavot két hô taoulâgad étrézég ann hini en deûz hé gréat, ha na zellot két a bell oud ann hini en deûz hé savet.\n12. Hag enn deiz-zé ann Aotrou, Doué ann arméou, hô kalvô d’ar gwélvan ha d’ar garm, da douza hô penn, ha d’en em c’houriza gan̄t séier-reûn :\n13. Ha chétu en em rôot d’al lévénez ha d’ar cholori, é lazot leûéou, é lazot tourzed, é tebrot kîk, hag éc’h évot gwîn : Debromp, hag évomp, émé-c’houi ; râk warc’hoaz é varvimp.\n14. Hag Aotrou ann arméou a rôaz d’in da glevout ar geriou-man̄ : Ar fallagriez-zé na vézô két distolet d’é-hoc’h, kén na varvot, émé ann Aotrou, Doué ann arméou.\n15. Chétu pétrâ a lavar ann Aotrou, Doué ann arméou : Kerz, kéa da gavout ann hini a choum enn tabernakl, Sobna préfed ann templ, hag é liviri d’ézhan̄ :\n16. Pétrâ a réz-té aman̄, pé piou a zô gan-éz-té aman̄ ? Ma éc’h eûz toullet eur béz évid-od aman̄, ma éc’h euz toullet eur béz kaer enn eul léac’h uc’hel, eunn tabernakl d’id er méan.\n17. Chétu ann Aotrou a lakai da zizougen ac’hann, ével ma tizougeur eur c’hiḻek, kéméret é vézi gan̄t-han̄ ével ma kéméreur eur van̄tel.\n18. Da guruni a rai gan̄d eur gurunen a c’hlac’har ; da deurel a rai ével eur bellen enn eur park lédan hag éc’hon ; énô é varvi, hag énô é vézô karr da c’hloar, mézégez tî da Aotrou.\n19. Da gâs a rinn kuît eûz al léac’h é péhini émoud ; da denna a rinn eûz da garg.\n20. Chétu pétrâ a vézô enn deiz-zé : Gervel a rinn va servicher Éliakim, mâb Helkias ;\n21. Ha gan̄d da zaé é wiskinn anézhan̄, ha gan̄d da c’houriz é krévainn anézhan̄, hag enn hé zourn é likiinn da véli ; hag hén̄ a vézô ével da dâd da dûd Jéruzalem, ha da dî Juda.\n22. Ha mé a lakai war hé skoaz alc’houéz ti David ; hag hén̄ a zigorô, ha na vézô dén évit serra ; serra a rai, ha na vézô dén évid digeri.\n23. Hé zan̄ka a rinn ével eur peûl enn eul léac’h stard, hag hén̄ a vézô eunn trôn a c’hloar évit tî hé dâd.\n24. Holl c’hloar tî hé dâd a vézô skourret out-han̄, listri a bép doaré, binviouigou a bép doaré, adaleg ar c’hôpou bété binviou ar c’hiniaded.\n25. Enn deiz-zé, émé Aotrou ann arméou, é vézô tennet ar peûl a oa bét san̄ket enn eul léac’h stard ; hag hén̄ a vézô torret ha diskaret, ha kémen̄d a vézô skourret out-han̄ a iélô-da-nétra, râg ann Aotrou en deuz komzet.\nDisman̄tr Tir hag hé gwellaen.\n1. Béac’h Tir. Iudit, listri ar môr ;\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/21&oldid=156549 »\nKemmoù diwezhañ degaset d'ar bajenn-mañ d'an 10 Meu 2020, da 18:39.


gwenneien - Wikeriadur\nSavet diwar an anv-kadarn gwenneg hag an dibenn-ger -ien gant fatadur ar g\nFurm lies an anv-kadarn gwenneg.\nNe chome ket pell e wenneien en e c'hodell. — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 34.)\nDaoust d'e c'hoant da sevel tiegezh, e ranke da gentañ klask ur wreg ha gounit un nebeud gwenneien. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 9.)\nMa n'am bije ket erbedet ma gwenneien n'am boa ket bet a aez da sevel an ti-mañ. — (Jules Gros, Le trésor du breton parlé Deuxième Partie, 1970, p. 150.)\nderc'hel pizh d'e wenneien\nN'eus ken med al laoueien\nA ziskouez o gwenneien. — (Jules Gros, Le trésor du breton parlé Deuxième Partie, 1970, p. 307.), — (Jules Gros, Le trésor du breton parlé Troisième Partie, 1974, p. 313.)\ngalleg : sous (fr) (petites pièces de monnaie)\nAdtapet diwar « https://br.wiktionary.org/w/index.php?title=gwenneien&oldid=252981 »\nLiester en -eien\nKemmoù diwezhañ degaset d'ar bajenn-mañ d'an 26 Kzu 2017, da 13:57.


Even | 2015 | Soubenn ar geek\nDielloù evit Even, 2015\nPosted in Levrioù bannoù-treset with tags bugaleaj, faltazi, familh on Even 29, 2015 by geekezig\nSetu echu ar genstrivadeg kroget el levrenn gentañ. Dic’hortoz an disoc’h! An darempred etre Albana ha mamm Adrian a zo aet war-raok ivez… met n’en deus ket se miret an estrañjour da genderc’hel gant e hent.\nEfedus eo bepred an doare da gontañ hag an tresadennoù ha n’ouzer ket tamm ebet petra c’hallo c’hoarvezout da c’houde, na pelec’h!\nIstor gant Balak & Bastien Vivès, tresadennoù gant Bastien Vivès & Michaël Sanlaville. Embannet gant Casterman d’ar 7 a viz Even 2013.\nPosted in C'hoarioù video with tags boued, labour on Even 29, 2015 by geekezig\nPosted in Filmoù with tags arc'hant, skiant-faltazi on Even 26, 2015 by geekezig\nUn tamm jenet on gant Primer. Dres an doare film a blij din : nebeut a arc’hant, ne bad ket pell, tamm efed ispisial ebet… Ha beaj en amzer. Na hegaset e oan ganin ma-unan neuze pa on kroget da soñjal e kaven torr-penn ar film dija er penn-kentañ, pa gaven e oa kalz re a gaoz (luziet) hag e seblante displijus spontus an holl tudennoù. Primer a zo ur film skiant-faltazi ha sañset unan eus ar filmoù gwirheñvelañ diwar-benn ar veaj en amzer. Pezh a zo, ne vez komprenet seurt (ok, perak ket reiñ c’hoant d’an dud sellet ur wech ouzhpenn? Ar santad-se ‘m eus bet gant Donnie Darko gwechall!) hag e gwirionez aze em eus bet just ar santimant bezañ droch ha didalvoud keñveriet gant an daou baotr-mañ na fell ket dezho zoken klask traoù droch gant o boest. Me gav din e vank splann ur prantad «digomz» pe prantadoù evit diskouez Aaron hag Abe evel tud un tamm plijus. Na vefe nemetken Aaron oc’h ober war-dro e verc’h (klevet e vez o lârat e raio war-dro lakaat anezhi da vont d’ar strinkadenn) pe un dra evelse. Pa implijont just o ijinadenn evit sellet ouzh Bloomberg ha plasañ arc’hant… Ma, ya, gwirheñvel, met e-keñver from ha santadoù, n’eo ket gwall greñv… Ma, komprenet ho peus ne oan ket bet tizhet gant Primer tamm-ebet. Gwelloc’h eo din ur film hep diazezoù skiantel met a dizh ac’hanon en un doare bennak… Kompren a ran ivez eo ur film «bihan», graet gant ur paotr hag e familh, n’hallan ket neuze soñjal eo fall, me gav int deuet a-benn da gas da benn un dra bamus a-walc’h, setu perak on dipitetoc’h c’hoazh ganin ma-unan. Ha se n’eo ket ur santad plijus kennebeut.\nEvit ar re a fell dezho klask kompren ar film, setu ul liamm dedennus.\nFilm sevenet gant Shane Carruth. Stadoù-Unanet, 2004, 1e17.\nPosted in Levrioù with tags arz, familh, karantez, kevredigezh, krennarded, lise, mignoniezh, Stadoù-Unanet on Even 23, 2015 by geekezig\nKuzuliet eo bet din Hate List gant ur genseurtez pa felle din kaout un dra da lenn goude A song of Ice and Fire. D’an 2 a viz Mae 2008, e lise Garvin, en deus divizet Nick, karedig Valerie, degas un arm ha tennañ war an dud en oaled. Heuliet e vo Valerie goude an darvoud-se, o klask distreiñ d’al lise, o vezañ heuliet gant mezeien, sikouret pe get gant he familh, dilezet gant he mignoned ha prederiet gant hec’h eñvorennoù : daoust ha gallet he defe kompren e oa prest Nick da vont ken pell? Daoust ha dre he faot eo abalamour o doa savet asambles ul listenn evit lakaat an dud a rae drouk dezho hag a zisplije dezho dre vras ? A bep seurt prederiadennoù a zo neuze el levr. Mont a ra kalz Valerie war-raok a-hed ar skrid, o soñjal da gentañ ne fell da zen klevet komz outi ken pe e vo tamallet pep tra dezhi da verzout pegent start eo evit he familh (a rank kas kuit ar gelaouennerien, hag all). Frammet eo mat al levr evit-se peogwir e seblanter ken sabatuet ha hi pa tizolo e gwirionez traoù zo tro-dro dezhi. Un emdroadur a-feson a zo d’an dudenn ha gwirheñvel war memes tro (mirout a ra ur poltred eus Nick ganti daoust da bep tra da skouer). Ur sell un tamm disheñvel war seurt darvoudoù n’eo ket kement se «perak» met penaos kenderc’hel da vevañ goude. Plijet on bet gant ar romant-mañ.\nRomant amerikan skrivet gant Jennifer Brown. Bet embannet e galleg gant Albin Michel d’ar 1añ a viz C’hwevrer 2012.\nPosted in C'hoarioù video on Even 22, 2015 by geekezig\nDa vare an E3 ha betek an 22 a viz Even (poent oa din embann ma fennad!) ez eus bet kinniget un dra nevez gant Nintendo : Nindies @Home. 9 bomm-c’hoari da gaout un tañva eus c’hoarioù dizalc’h da zont er maez war an eShop.\nProfitet ‘m eus evit klask anezho neuze. Un ali “prim” eo hepken neuze hag ur pennad un tamm disheñvel eus pezh a ran da gustum diwar-benn ar c’hoarioù met kavout a ran dedennus ar mennozh-se ha fellout a rae din komz diwar-benn-se un tamm. An dud o deus profitet eus an tañva o do un distaol 15% goude evit prenañ ar c’hoarioù ur wech echu, e kerzh ar miz e lec’h ma teufont er-maez.\nKroget on gant Runbow (13AM Games)\nUr c’hoari saven/redadeg savet war livioù eo : ret eo mont war-raok (buan) ha savennoù zo a vo war a skramm pe get hervez al liv a dremen war a skramm (cheñch a ra bep 5 eilenn bennak). Ur sapre c’hoari die & retry rak ur bern doareoù zo da vervel ha ma tisoñjer urzh al livioù e c’haller bezañ tapet berr gant ur savenn o tilemel ! Ret eo kaout ul lusk resis ivez evit dont a-benn d’am soñj. Ur bern doareoù dornelloù a c’haller implij, pezh a zo mat hag en tañva e oa un doare mod aventur pe unan redadeg pur met ur bern reoù all a vo er c’hoari d’am meno. Plijet on gant ar meizad, berr eo pep live met un tamm re nul e oan neuze ‘m eus kollet pasianted goude ur mare ha paouezet da c’hoari hep bezañ echuet tañva ar mod avantur da skouer (adkregiñ dek wech memes tra a gavan un tamm randonus goude ur mare). Dedennus met ne vefen ket techet da brenañ d’am soñj. Pezh a zo eo ur c’hoari da c’hoari da veur a hini dreist-holl ha ma unan e oan evit klask anezhañ! Marteze e cheñchfen ali neuze ma c’hallfen klask gant c’hoarierien all 😉 Lovely Planet (tinybuild ha QUICKTEQUILA)\nUn FPS moutik-retro eo. Kavet ‘m eus fentus met chomet on sac’het er bed 4 peogwir ‘m eus ket komprenet penaos paouez da adkregiñ al live (bez ez eus ur voulenn ruz, en ur skeiñ, lammat pe laoskel e “popen” en-dro e penn-kentañ al live). Ar sonerezh hag an dizagn ‘zo fentus. Soul Axiom (Wales Interactive)\nUr c’hoari kembreat eo war a seblant! Un aergelc’h kevrinus-tre a zo hag un doare “first person puzzle” eo ar pezh vez gwelet : tu ‘zo da lakaat lodennoù eus an endro da vont diwar wel pe adlakaat anezho evit lakaat traoù da vont en-dro. Ur wech echu al liveig ez eus bet ur filmig bruderezh evit “Elysia” a ginnig mirout an eñvorennoù evit chom bev da viken. KEVRINUS da vat (ha re verr!!) forma.8 (Mixed Bag)\nUr c’hoari ergerzh bravik : un doare boulenn omp ha ret eo mont war-raok ha kavout ur c’harrez hag ur ront (evit adsevel ul lestr?). Posupl eo dastum gouleier bihan evit adkargañ ar varenn-buhez met boudoù drouk a zo ivez war an hent! Plijus, an doare c’hoari a glte mat-tre evit un dablezenn me gav (a glot mat gant ar WiiU Gamepad neuze ^^).\nUr Muttant Mudds nevez. Me zo nul. C’hoari savenn giz retro met deuan ket a-benn. Seblantout a ra mat koulskoude!! Freedom Planet (GalaxyTrail Games)\nUr c’hoari gant neuz retro c’hoazh, doare Sonic penn-da-benn (savenn a ya buan-tre). Berr a-walc’h, aes da implij. Ket re ma stil (mont a ra re vuan ^^). Extreme Exorcism (Ripstone)\nUr c’hoari bihan (moarvat da c’hoari da veur a hini kentoc’h?) e lec’h m’eo ret lazhañ tasmantoù. Tamm-ha-tamm ez eus muioc’h-muiañ a dasmantoù, ober a reont rik ar pezh oa bet graet ganeomp araok. Fentus met un tamm berr an tañva (just ur seurt “kentel” eus ar stumm arcade, live gwir ebet ha netra all) 😦 RIVE (Two Tribes)\nUr shoot ’em up er spas. Kavet ‘m eus start hentañ an tennoù. Mod all eo fentus. Met ‘m eus ket komprenet penaos “hackiñ” an traoù ur wech deuet a-benn da dapout ar galloud-se neuze on chomet sac’het -.-\nUr c’hoari savenn/puzzle gant lizherennoù da diblas evit ober gerioù (bountañ un “o” da grouiñ “on” ha lakaat un dra da vont en-dro hag all). N’eo ket fall met chomet on sac’het gant ur “part” o tont da vezañ “trap”, neuze on chomet a-sav.\nSetu! Gwelet e vo ma prenin c’hoarioù zo pa vefont echu! (d’ar mare-se e rin pennadoù klokoc’h, evel-just!)\nPosted in Filmoù with tags azasadenn, familh, Japan, kevredigezh, krennarded, marv, skolaj on Even 21, 2015 by geekezig\nKlevet em boa komz kalzik eus Colorful pa oa deuet er-maez peogwir e oa kaoz eus emlazh hag e oa bet merzet kalz. Roet e vez ur chañs d’un ene distreiñ da vev en ur vont e korf ur c’hrennard en deus klasket en em zistruj. Ret eo dezhañ kompren perak ez eo c’hoarvezet ha petra en deus graet eñ evel pec’hed. Buan e tizolo ur bern traoù disheñvel : darempred e vamm gant he c’helenner flamenco, ar plac’h a gar en e c’hlas he deus darempredoù revel paeet gant paotred koshoc’h, hag all. Displijus kenañ eo gant an holl er penn-kentañ a-raok na vefe adlâret dezhañ eo ret dezhañ strivañ. A-drugarez d’ur mignon er skol e krogo da gaout ur sell nevez, tamm-ha-tamm. Ur film gorrek eo Colorful met fromus, abalamour d’e demoù start. Brav eo ivez ar skeudennoù. Kavet ‘m eus avat e oa un tamm hir da gregiñ, dreist-holl ar mareoù m’eo taer gant e vamm pe an dud all tro-dro dezhañ. Al lodenn fin a zo deuet gwelloc’h neuze evidon. Ur film dedennus eo hag a gomz eus emlazh ha dodennoù all en un doare didro.\nFilm sevenet gant HARA Keiichi. Diazezet war romant MORI Eto. Japan, 2010, 2e07.


bro japan sevenadurezh - istor hag all - blog breiz atao fansub\n15 articles avec bro japan sevenadurezh - istor hag all\nSioul an traoù dre amañ!\nGeisha adarre Evit kenderc'hel gant ar pennad war ar Geisha setu un danvez tres brav kenan: Dont a ra brav gant lod 'zo war an tresan.\nGeisha Geisha, setu un dudenn mil anavezet gant an estrenien pa vez kaoz d'eus bro Japan, ken anavezet ma z'eo ar re samourai. Met 'vit gwir, piv a vez kuzhet dindan an anv Geisha? Geisha a dalvez en un doare rik, un den paotr pe plac'h hag a vez mailh...\nKamikaze Ur c'hamikaze a zo ur soudard Japanaat, blenier kirri-nij e-kerzh an eil brezel-bed. Pal ar re Kamikaze a oa da stekiñ o karr-nij war ur vag Amerikan, un emlazh evit kas d'ar strad bigi an enebour gant an nebeutañ a golloù evit bro Japan. A-fed...\nLiammoù etre Bro Japan hag Breizh\nSetu amañ ur poltred dispar! Speredek, neketa? Ar poltred-mañ a zo bet tennet diwar ur blog e galleg (alas...) eus ur paotr a zo bet o veajiñ e Bro Japan! Tu 'vo deoc'h deskiñ ur bern traoù diwar benn Bro Japan! Da welet [ AMAñ ] Piv c'hello lavar ez...\nSamourai: ar gadourien dibarr\nNe oant ket ofiserien enoret betek re, ne oant ket Shogun kenebeut. Ar re Samourai a zo bet kadourien enoret evit bezañ kalonek, leal hag a-wechoù dre o zonkadur skrijus. Tres an arozed engounel Japanaat a vez warno gant perzhioù mat nemetken hag a vez...\nJules Brunet Ganet e 1838 e Belfort ( bro c'hall), marvet an 12 a viz eost 1911. Jules Brunet a zo bet ezel d'eus al lu gall. Kaset ez eo bet evel gourdoner e bro Japan. E gefridi a oa neuze da zeskiñ d'ar soudarded Japanaat penaos implij ar c'hanolioù....\nMusashi Miyamoto Musashi Miyamoto pe Takezō Shimmen d'eus e anv gwirion (Miyamoto o vezañ anv ar geriadenn lec'h ma z'eo ganet. Musashi un dore da lenn ar re idegrammoù) Ganet e 1584, marvet an 19 a viz mae 1645. Bez eo unan d'eus ar re Japanaat anavezetañ...\nSaburo Sakai poltred: Saburo Sakai gant e sabrenn, ar blenier kirri-nij samourai. Saburo Sakai ( 1916 - 2000 ) a oa ur blenier kirri-nij Japanaat pad an eil brezel-bed. Laret vez d'eus outañ oa un As rak tizet n'eus muioc'h 'vit 5 karr-nij brezel enebour....\nYukio Mishima Setu amañ ur filmig a-zivout marv ar skrivagner Japanaat hollvrudet, Yukio Mishima. Bennozh da Europa-Elsass evit bezañ e lakaet war dailymotion. Ar sonerezh a zo tennet d'eus an heuliad "electonic manifesto": http://causticrecords.com/...


Seizh vloaz toull-bac'h e afer "Ar Minuit"\nmardi 3 novembre 2015 à 20:45 France Bleu Breizh Izel\nKavet o deus an touidi e oa kirieg an den a oa barnet abaoe dilun e lez-azezoù Penn ar Bed. Tamallet e oa da vezañ taget ar stal vutun ha kazetennoù "Ar Minuit" e Brest e 2012.\nLez-varn Kemper, lec'h ma oa barnet afer "Ar Minuit" © Maxppp - PHOTOPQR/LE TELEGRAMME\nAr barnedigezh zo bet roet gant an touidi dimeurzh da noz e lez-varn Penn ar Bed e Kemper : seizh vloaz toull-bac'h, hag arabat kaout armoù e-pad 5 bloaz, evit an den a oa barnet abaoe penn-kentañ ar sizhun.\nNebeutoc'h eo eget ar pezh a oa bet reketet gant an alvokad-meur, a c'houlenne 12 vloaz toull-bac'h, hag e vefe arabat d'an tamallad bezañ o chom e Penn ar bed, dre ma oa bet kondaonet 10 gwech dija gant ar justis e aferioù all. Met an touidi zo bet levezonet gant alvokad an difenn, hag a lavare e oa c'hoarvezet an traoù abalamour da gleñved ar paotr yaouank.\nRak skizofren eo an den, oadet a 25 bloaz, hag abaoe ma oa 16 vloaz ez ae alies da chom en ospital. Meur a wech e oa bet e hini Bohars, e-kichen Brest, a zo mailh war c'hleñvedoù ar spered. Abaoe pell en doa louzoù ivez, met n'en doa ket kemeret anezho d'an 13 a viz Kerzu 2012, pa oa aet da dagañ ar stal-vutun. Ha memes ma oa bet goulennet gant an alvokad meur hag hini rennerien ar stal nompas lakaat an afer-mañ war chouk ar c'hleñved, eo bet klevet memestra alvokad an difenn.\nBremañ en deus ar prokulorezh 10 devezh evit mont a-enep an diviz-se hag ober engalv.\nFaits divers – Justice Le linguiste André Le Mercier est décédé


REDADEG 2010 A VANALEG DA BONT-'N-ABAD\nAmañ dindan skeudennoù tennet eus lec'hienn ar Redadeg. Evit eñvoriñ ul lodenn eus ar pezh hon eus kemeret perzh ennañ. Anat ez eus traoù all a denn da engouestladur hor skolaj er redadeg ha n'emaint ket amañ. Mar fell da atebeien...\nGOURFENN REIZHSKRIVADEG 2010\nDisadorn e oa bodet 60 a berzhidi e ti-kêr Brest da-geñver gourfenn Reizhskrivadeg 2010. Daoust d'an amzer gaer eta e oant deuet da genstrivañ evit plijadur ar skrivañ reizh... Toullañ a ra ar Skrivadeg hec'h hent a vloaz da vloaz...\nTESTENN BAZH-TEST REDADEG 2010\nGoulc'han, a-zevri outi ! Skeudenn tennet eus lec'hienn ar Redadeg. (Amañ dindan, testenn ar vazh-test, an testeni prizius graet gantañ hent a zorn da zorn, a Roazhon da Bondi. Savet eo bet gant Goulc'han Kervella ha lennet kaer gantañ...\nBEAJ DA VRO-ALAMAGN 2010\nBEAJ LUZASIA 2010 Evit an eil gwech em eus bet ar blijadur da vont da vro Alamagn gant ugent skolajiad 4re ha 3de klas ha Ronan Menardeau. Aet e oamp kuit d'ar 17 ha distroet d'ar 26 a viz Meurzh evit dizoleiñ bro ar Sorabiz. Nag a...


XVIII. — An torfed diveza - Wikimammenn\nXVIII. — An torfed diveza\n◄ XVII. — An eureud estlamm XVIII. — An torfed diveza XIX. — Ar breujou, ar c’hastiz ►\nKemer a rechont ho daou hont ho c’hambr, goude beza kemeret un alc’houez er geginn.\nKerkent ma en em gavchont er gambr, ho daoulagad a baraz war ar voutaill gaër :\n—Sell ta Gwennola ! unan bennag en deuz sonjet ennomp, ha digaset d’eomp hon derou-mad, da zeiz hon eured !\nLaket en deuz ar voutail ze aze ha diou weren, heb gouzout dare da zen. Ra vezo trugarekeet an den mad en deuz roet d’eomp ar voulaillad likur-ma.\nEvomp brema raktal bep a vanne boësoun te ken koulz ha me, va dousik Gwennola. »\n— « Ia, va fried, sec’hed em euz, ha pa welan eur banne boësoun ken koulz doareet, n’oun ket evit harz da danva anezhan.\nAr pried iaouank neuze a dapaz krog en tenner bouchounou a ioa etal ar gwer, ha prestik goude an diou weren a ioa karget barr-huel.\nAn daou bried neuze en em vriataz, en eur reketi an eil d’egile buez vad, buez eüruz.\nEva rechont, ar c’hoarz war ho muzellou al likur kaër da welet. Pa oa evet ar banneou, ec’h azezchont peb hini war eur gador, evit chench ho boteier lerr.\nA veac’h o devoa ar paourkez Gwennola komanset da lakat he boutou, ma zantaz eun domder, eun tan-gwall en he c’hreiz.\nLaouik he fried a zantaz raklal ive ar memez poan. Ho daou en ho c’hamb, e ouelont, e hirvoudont a-bouez ho fenn !\nMac’harit, ar vatez koz, a ioa oc’h ober he labour er geginn, a glevaz klemmou an dud iaouank, hag a deuaz d’ar gambr da welet petra ioa c’hoarvezet.\nPa welaz an daou iaouank gourvezet war ar gambr, o trei hag o tizrei gant ar boan, e redaz da c’helver an aotrou hag an itron.\nAr re-ma o ioa o pourmen hag o koania asamez gant ho mignoned er jardinn.\nPa glevfchont ar c’helou o tiredchont raklal d’ar gambr el leac’h oa an daou bried iaouank o tiwaska ho foaniou diveza.\nAn tad neuze, fraillet he galon, a lampaz var he verc’hik Gwennola, a vriataz anezhi en eur bokat d’ezhi, an daëlou puill en he zaoulagad.\nGondeze e reaz ar memez tra d’he vab kaër a garie kement. An itron a reaz evel he goaz, a skuille daëlou o welet ar stad truezuz e oa laket an daou iaouank.\nEur medisin a ioa er banvez, a deuaz raktal da welet an daou bried, ha goude beza gwelet ho stad, e lavaraz n’oa netra da ober ; e oa bet ampoëzonet an daou iaouank.\nWar ho c’hourc’hemen, e oa roët eur banne deuz al likeur da eva da unan deuz chas ar maner, hag eur c’hart heur goude ar c’hi a ioa marvet.\nAr medisin trum ha trum a roaz viou kri da eva d’an daou bried, roi reaz d’ezho e dour poultren glaou koat, evit esa troc’hi ar c’hlenved.\nMes allaz ! netra na ree vad d’ezho, ha da bemp heur deuz an abardaëz, an daou iaouank a dremenaz koulz lavaret asamez.\nSebellet e oant bet an eil ekichen egile, ha d’ar iaou da zek heur e oant douaret er memez toull e bered Poullaouën.\nOll dud an eured e kreiz ho eurvad, ho levenez, a ioa bet estlamet o klevet eur c’helou ken doaniuz, hag oll e zachont d’ar gear deuz an abardaëz, ken glac’haret evel e oant laouen deuz ar mintin.\nAn dud a lezen a deuaz d’ar maner, a gelc’hiaz en dro d’ezho an aotrou hag an itron Kerzuliek, an oll metejen, hag ive ar medisin a ioa bet wardro an daou glanvour.\nAr barner braz a c’houlennaz ouz ar medisin :\n— « Sur oc’h, aotrou, ez eo bet ampoëzonet an daou bried iaouank gant ar gwin a evchont en ho c’hambr ? »\n— « Ia, aotrou barner, rak eur c’hi goude beza evet eur banne dioutan, a varvaz eur c’hart heur goude. »\n— « Piou en devoa laket ar gwin-ze er gambr aotrou Kerzuliek ? »\n— « N’onzoun ket, aotrou. »\n— « Na c’houi kennebeud, itron ? »\n— « Nan, aotrou. »\n— « Goulskoude c’houi a ioa epad an deiz wardro ar maner, en ti zoken. »\n— « Ia aotrou, mez n’ouzoun netra, »\n— « Ha c’houi, metejen, n’ho peus gwelet den ebed o tigerri dor ar gambr-ze war an deiz ? »\n— « Me, eme ar plac’h koz, a ioa er mintin-ma о kempen ar c’hampeier, pa gleviz аn itron о tigerri dor ar gambr.\nGwelet a riz zoken an itron о vont er gambr asamez gant eun aotrou gwisket kaer, ha klevet em euz trouz gwer о steki an eil ouz egile.\nSelaou a riz pe seurt kont a ioa gantho, mes na ententiz netra. Prestik goude e weliz va mestrez о tisken asamez gant an aotrou. »\n— « Pe seurt doare den e oa an aotrou. »\n— « Eun den braz ha moan, eun duard a zen, eun alvennou du, baro dindan he fri hebken. »\n— « Pe oad a roit d’ezhan ? »\n— « Nen doa ket tregont vloaz, a gredan. »\n— « Petra ho poa da ober er gambr-ze d’ar mare-ze, itron ? »\n— « Et e oan da ziskouez ar gambr d’an aotrou. »\n— « Piou eo an aotrou-ze, ha реrak e felle d’ezhan gwelet kambr an dud iaouank ? »\n— « Ah ! otrou barner, n’oun ket evit lavaret d’eoc’h he hano, n’hen anavezan ket mat, sonjal a reenn e oa eur mignon d’am goaz, hag e riz d’ezhan ar blijadur a c’houlenne diganen. »\n— « Diouallit, itron, rak warnoc’h eo ema ar muia douetanz da veza great an torfet heuzuz-ze, ha lavaret a rankit d’eomp hano an aotrou-ze, rak gaouiadez oc’h pa levirit n’anavezit ket anezhan.\nNan, n’omp ket evit kredi e vijec’h eat da ziskouez ar gambr-ze da eun den n’аnаvezit ket. Rak-se ta livirit d’eomp he hano. »\n— Me, a lavaraz ar mevel braz, a gav d’in em euz gwelet an aotrou-ze ama gwechall, hag en em fazia ran, ma n’em euz ket gwelet aze er mintin-ma an aotrou Koëtmeur, an hini a vije gwechall o leina, hag oc’h ober al lez da Wennola, Doue d’he fardono. »\n— « Ah ! ar mister a zo diskuillet, a lavaraz an aotrou Kerzuliek !\nIa hen eo, lien eo, koulz lavaret sur ?\nKaset e oa raktal kelou dre sinaliou da archerien Kemper, evit digas an aotrou Koëtmeur da vaner an Tymeur.\nPa erruaz e оa goulennet outhan e peleac’h e oa da zeiz eured an daou ampoëzonet, da lavaret eo d’an 23 a viz maë.\n— « Er gaer ta e Kemper. »\n— « N’eo ket gwir, a lavaraz Kerzuliek, rak n’euz ket c’hoaz pemzek dervez e oac’h ama о labourat va jardinn, annout a ran ac’hanoc’h daoust ma zo ganoc’h hirio bravoc’h dillad eget na oa neuze.\nN’euz douetans abed, c’houi eo an hini oc’h euz lazet va merc’h dre warisi, koulz eo d’eoc’h en anzao.\nDarempredet oc’h euz Gwennola en ho iaouankiz, mez houma o klevet e renec’h e Pariz eur vuez direol, a lavaraz d’eoc’h eun deiz n’e devoa ezom abed ac’hanoc’h.\nMont a reaz droug ennoc’h, ar warisi a gemeraz ho kalon, ne zonjec’h ken nemed en eun dra : en em venji. »\n— « Ia aotrou, hag en em venjet em euz, ha kontant oun deuz a gement-se !\nNan, ne felle ket d’in gwelet saotri eur plac’hik ken kaër ha Gwennola gant eur chouêr, gant eur mevel. »\n— « Piou a ziskouezaz d’eoc’h hent ar gambr »\n— « An itron ha me a ioa en em glevet evit ober an taol, mes ma zo unan bennag da damall, unan bennag da gondaoni, taolit ar beac’h oll warnoun-me, ha warnoun-me hebken. »\n— « Ni brema, aotrou Koëtmeur, a oar petra hon deuz da ober, a lavaraz ar barner braz, hag ar guden-ma a vezo dibunet e Kemper dirag ar Breujou.\nAn aotrou Kerzuliek neuze a droaz war-zu he itron hag a lavaraz d’ezhi :\n« Gant eur galon laouen e lezan ac’hanoud etre daouarn ar justis, en eur reketi ma vezi kastizet hervez ec’h euz meritet. Kredi ran n’euz poan abed war an douar, goëst da lakat ac’hanout da baëa an torfet.\nVa c’halon a dad a zo pell zo glac’haret, hag hed va buez, va daoulagad a skuillo daëlou c’hoëro d’am merc’hik Gwennola ha d’am mab kaër em euz kollet.\nAh Gwennola ! gant daoulagad va spered e welan ac’hanoud er bez, gwelet a ran da galonik sklaset, ar galonik-ze a zo bet ken tom, ken karantezuz hed da vuez. Ia, karet e peut achanoun, Gwennola, p’e gwir evit va c’haout e peuz great an hent a zo etre Mellak ha Poullaouën.\nVa c’hlasket ec’h euz evit va lakat war hent ar Relijion em oa ankounac’heet pell a oa. Karet ec’h euz ar vaouez digalon-ze a zo aze dirag va daoulagad, p’e gwir araok ma oan o vont da rei d’ezhi taol ar maro, te a deuaz da c’houlen pardoun evithi gant va daou vugelik bihan… Hag evit kement-se a garantez, e peuz kavet ar maro dre ar poëzoun kriz, ar maro ekreiz al laouenedigez. Oh rozennik kaër ! troc’het oud bet, ha taolet en teill, en deiz ma oaz o vont da zigerri d’an heol binniget…\nVa c’halon a zo rannet, ha va buez a vezo hiviziken eur chaden a c’hlac’har, ken na zin da welet ac’hanoc’h ho taou e gloar an Nenvou.\nKasit, kasit buana ma c’helloc’h ar vuntrerez-ze, ar vaouez digalon-ze, ar vam dinatur-ze deuz dirag va daoulagad. Ar c’hastiz a rofec’h d’ezhi na vezo biken goëst da baëa an torfet heuzuz e deuz great ! »\n— « Araok mont er meaz euz an ti-ma ro aotre d’am daou vugelig da roi d’o mam eur bouch, ar bouch divea. Lez anezho da zont d’am c’haout, ma skuillin war o diouchod eur weraden daëlou a garantez. »\n— « Nan, nan ! kentoc’h mervel ama war ar plas eget lezel da veza saotret diouchod va bugale gant daëlou gaouiad eur vuntrerez. Kerzit, kerzit, maouez, deuz an ti-ma eleac’h ne dlefec’h biken beza deut. Evit ato e nac’han ac’hanoc’h, ha deski a rin d’o taou vugel kasaat ac’hanoc’h.\nAdtapet diwar « https://br.wikisource.org/w/index.php?title=XVIII._—_An_torfed_diveza&oldid=157059 »


Pajenn:Le Clerc - Ma beaj Jeruzalem, 1902.djvu/119 - Wikimammenn\nPajenn:Le Clerc - Ma beaj Jeruzalem, 1902.djvu/119\nEn hon c’hichen, war hon dorn kle, eo troc’het ar blenen gant gwele goullou eur *froud. Da vare ar glaveier, e ve karget a zour, mes, pell ’zo, eo dizec’het. Ar vein a ruilhe a zo berniet digompez du-man ha du-hont, hag, en o zouez, e vout louzo ha yeotenno treut treut a ve peuret gant ar *chatal.\nDeñved du ha zaout a welomp a vagado braz, ha seblantout a reont kaout da beuri o goalc’h ; koulskoude, da wir, na dle ket bean dru ar boed na hir ar jech evite. Na vefomp ket souezet, pa vo roet d’imp deuz o c’hik da zibri, mar ve sec’h, lerek ha diæz da chakat.\nDa c’hortoz tanva kik ar vro-mam, e tebromp war-dro deg heur hon hadlein : eur c’hropad rezin, eur begad bara ha, ’vit hen sikour da zisken, eur bannac’h gwin. Daou pe dri euz ar belerined yaouank a dremen en hon zouez evit hon serviji : æzet eo d’ê mont euz an eil bagon d’eben, rag bean ’zo eur pont etreze.\nBreman, pan eo hadnerzet hon c’halon, e kanomp gant levenez an Ave Maris Stella.\n’Benn eo achu, e seblant hon zren bean æt chouk en eun toull don. E bep tu d’imp, eun dosen a zav a-bik betek pevar pe bemp kant metr : an hent-houarn nan eo nemet eun troc’h græt ’barz koste unan anê. En traou, dindanomp, e teu o zreid da stokan ouz gwele goullou an Ouad-Sary, a hedomp ’boue plenen Saron.\nBreman n’euz ket ennan eul lommik dour, mes tremenet ’neuz drezan *livadenno spontuz o deuz helpennet ar vein an eil war egile. Treo-all n’o devoa ket da helpenn, o vean n’euz aman na ti na gween. Mein, avad, a zo e-leiz ; na wel an nen nemete, mein ouz troad pep\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/119&oldid=107786 »\nKemmoù diwezhañ degaset d'ar bajenn-mañ d'an 17 Gwe 2017, da 15:51.


The Great Silkie of Sule Skerry - Wikipedia\nThe Great Sealchie of Sule Skerrie\nSkeudennet gant Vernon Hill\nen Ballads Weird and Wonderful\ngant Richard Chope, 1912\nThe Great Silkie of Sule Skerry, pe The Grey Selkie of Suleskerry, zo ur werz saoznek eus an Inizi Orc'h. Dastumet e voe gant ar Stadunanad Francis James Child (1825-1896) en XIXvet kantved hag embannet dindan an niverenn 113 en e zastumad Child Ballads.\nUr vaouez o vagañ he bugel a glemm dre ma ne oar nag anv an tad nag eus pelec'h e teu. Ur gwaz a sav da lârout dezhi eo eñ an tad, hag ur silkie anezhañ — da lavarout eo un den hegemm, a vez gwaz war an douar, ha silienn er mor, e vev en un enezennig roc'hellek anvet Sule Skerry. Reiñ a ra ur yalc'had aour dezhi, kemer e vab, ha kemenn e timezo d'ur balumetaer a denno warnañ ha war o mab.\nHervez ar ganaouenn e vo tennet gant ur gunner, ur fuzuilher. Skeudennoù eus an amzer a ziskouez peurvuiañ tud o skeiñ ur goaf-bann.\nen XVIIIvet kantved\nAnd take thee up thy nouris fee.\nUr vagerez douarel en he c'hoazez zo o kanañ,\nHa bepred e kan, "Babig brav dizonet,\nNebeut a ouzon eus tad ma bugel,\nKalz nebeutoc'h eget eus an douar ma bale."\nUnan neuze a savas ouzh troad he gwele,\nHa sur on e oa ur gweladenner fankek anezhañ,\n"Setu-me," emezañ, "tad da vugel,\nPetra bennak n'on ket heneuz."\n"Ur gwaz on war an douar,\nUr silkie on er mor,\nHa pa vezan pell diouzh pep aod vev,\nE Sule Skerry e vez ma annez."\n"Ne oa ket mat", a leñvas ar plac'h yaouank,\n"Ne oa ket mat e gwirionez" emezi,\n"Evit Silkie Meur Sule Skerrie,\nBout deuet ha fardet ur bugel din !”\nNeuze en deus kemeret ur yalc'had aour,\nHag en deus he lakaet war he barlenn,\nO lavarout, "ro din ma mabig yaouank,\nHa kemer da c'hopr a vagerez.\nUn devezh hañv a dremeno,\nPa bar an heol tomm war pep maen,\nMa kemerin ma mabig yaouank,\nHa ma teskin dezhañ neuial en eon.\nHa te a zimezo gant ur fuzuilher lorc'hus,\nHag ur fuzuilher lorc'hus-tre e vo-eñ a-dra-sur,\nHa dre an tenn kentañ a zistago,\nE lazho ma mab yaouank ha me."\nUr pempvet poz etrelakaet zo bet klevet ivez :\nSur a-walc'h e oa en noz ma kejjomp,\nPa oan er-maez ha gant ma hent,\nMa dalc'het tost hoc'h eus, ma dalc'het start hoc'h eus,\n"Ur wech hepken a-raok tarzh-an-deiz !"\nAr c'haner stadunanat Pete Seeger en deus implijet un droididigezh saoznek, I Come and Stand at Every Door, diwar ur varzhoneg turkek gant Nazim Hikmet, d'he c'hanañ war don The Great Silkie.\nAr c'han-se zo bet kanet goude gant al laz The Byrds en o zrede albom, Fifth dimension e 1966.\nKanet eo bet ivez gant al laz This Mortal Coil.\nRoger McGuinn, hag a sone gant The Byrds, en deus kanet ar werz orin goude en e raktres Folk Den.\nAn ton a glever peurliesañ eo an hini bet savet gant Jim Waters en 1954. Child ne oa dedennet nemet gant komzoù ar c'hanaouennoù a zastume. Goude-se e voe kanet gant Waters e tolead Boston en un amzer ma veze "hootnannies" sizhuniek er MIT (a-raok ma voe kroget d'ober pladennoù).\nJim Butler a ganas ar werz hag he c'helennas da veur a hini, evel da Bonnie Dobson. An ton-se eo a voe kanet gant Joan Baez, hag enrollet a-benn ar fin e 1972\nE 1962, Judy Collins a ganas Great Selchie of Shule Skerry, un doare tost-kenañ d'ar stumm orin, en hec'h albom Golden Apples of the Sun.\nAl laz saoz folk rock Trees a gan The Great Silkie en o albom kentañ, The Garden of Jane Delawney.\nE 1972 :\ngant ar Skosad Ray Fisher (1940-2011) a ganas ar werz en hec'h albom The Bonny Birdy.\nHe breur Archie Fisher a gan anezhi ivez en Orfeo (1970).\ngant Joan Baez e The Joan Baez Ballad Book;\ngant Tri Yann a ganas un doare gallek anvet Le Dauphin en o albom Tri Yann an Naoned.\nE 1981, Angelo Branduardi a ganas an ton en e albom Branduardi '81, war droidigezh italianek ur varzhoneg gant ar barzh rus Essenin anvet La cagna.\nE 2013 ez enrollas Silkie gant komzoù nevez en italianeg, diwar-benn an istor orin, en e albom Il Rovo E La Rosa.\nAl laz folk stadunanat Broadside Electric, eus Philadelphia, a ganas un doare eus ar werz e 1996 en o albom More Bad News ....\nAl laz saoz MacCumba, a vesk sonerezh Brazil ha sonerezh keltiek, gant biniawoù ha samba, en deus enrollet e zoare e 1996 en e albom Don't Hold Your Breath.\nE 1998, al laz iwerzhonat Solas a ganas Grey Selchie en e albom The Words That Remain.\nE 1999 e kanas Maddy Prior en hec'h album Ravenchild.\nE 2005, Alasdair Roberts a ganas The Grey Silkie of Sule Skerry en e CD You Need Not Braid Your Hair For Me: I Have Not Come A-Wooing.\nE 2008 e voe kanet gant ar ganerez vreizhat Cécile Corbel en hec'h albom Songbook Vol.2.\nE 2009 e voe enrollet gant Steeleye Span en album Cogs, Wheels and Lovers.\nE 2011 e voe enrollet ivez gant June Tabor en hec'h albom Ashore.\nE 2016 e voe kanet gant Estrange Waters en EP Songs of the Water.\n↑ Skrid al levr : .\n↑ Kanet gant Pete Seeger : []\n↑ Elektra Records Catalogue No EKS 7222.\n↑ (en) Songs of the Water\nAdtapet diwar « https://br.wikipedia.org/w/index.php?title=The_Great_Silkie_of_Sule_Skerry&oldid=1820949 »\nKanaouennoù saoznek Bro-Skos